ФСБялъул нуцIида цIа лъурав хулиган\nПетр Павленский ФСБялъул нуцIида цIа лъун хадуб. Москва, ноябрь 9, 2015\nФСБ-ялъ хIинкъизавун вугин 146 млн. чи, гьединлъидал, гьезде данде битIараб букIанин жиндир акцияйин абун буго художник Петр Павленскияс жиндирго адвокат Ольга Чавдариде. Гьелъ гьедин бицана итни къоялда журналистазде.\nПавленскияс гьатIан къоялъул къаси хIаракат бахъун буго Лубянкаялда бугеб ФСБялъул минаялъул нуцIида цIа лъезе. Гьеб сабаблъун гьев ккунги вуго.\nИтни къоялъ гьесухъа сурав босулаго низам цIунулез гьесие кьолеб букIанин цохIого цо суалин бицана нахъеги адвокаталъ. Гьебги букIун буго: «Щив вукIаниги хвезе бокьун букIанищ дуе?»-ян абураб.\nГьелъие жаваб гьабулаго Павленскияс абун буго букIинчIин, жив гьеб бакIалда живго цохIо вукIанин къотIновгицин цониги инсан вукIинчIин.\nПавленскияс адвокаталъе бицухъе гьесул акциялда цIар букIун буго «ХIинкъи. Лубянкаялъул кIалъалел нуцIби» абураб.\nГьатIан къоялъул къаси Павленский вачIун вуго ФСБялъул минаялде цеве, жиндихъго букIараб къалиялъуса гьес нарт чвалхун буго гьеб минаялъул нуцIиде ва лъун буго цIа. Гьеб параялъго рекерун рачIарал полицияз ккун вуго гьевги, гьенир рукIарал «Дождь» каналалъул журналист Владимир Роменскийги, журналист Нагина Бероеваги. Журналистал хадусан нахъе риччан руго.\nПавленский лъала жиндир хасаб пикру цо жиндиего хасаб куцалда загьир гьавулев художник хIисабалда. 2012 соналда ««Pussy Riot» къукъаялъул рахъ ккун гьес жиндирго кIал букъун букIана. 2013 соналда Россиялъул репрессивияб политикаялде данде абун гьес живго зазхараб телалъ жемжемун вукIана, Гьебго соналъул хасалихъе гьес живго магIалъ кьабун вукIана БагIараб майданалъул гамчIида. Гьеб акция гьес тIобитIун букIана полициялъул къоялде. 2014 соналъул февралалда Санкт-Петербургалда гьев гIахьаллъун вукIана «Эркенлъи» абулеб акциялда. Гьеб тIобитIун букIана Киевалда букIараб Майданалъул рахъккун.\nГьанже гьесда гIунтIизабулеб буго гIиси-бикъинаб хулиганлъи гьабиялъул абулеб гIайиб, амма гьеб цIа лъей абуралде хисизабизеги рес бугин рикIкIунеб буго адвокат Чавдарица. Гьелъул хьул буго гьеб терроризм абуралде хисизабичIо хутIиялда.


Сабантуй. Кутнал къо\nТатаразулги башкиразулги миллияб байрам - хурул хIалтIабазул цоябги лъугIун, цогидаб байбихьи. Байрамалъулал тадбирал халатрахъуна моцIалъ. Цин байрам тIобитIула росабалъ, колхозазда, хадуб - райцентразда. Ахиралда тIобитIула шагьаразда.\nХалкъазда гьоркьосеб лъимал цIуниялъул къо\nТIоцебесеб июналда гьеб байрам тIобитIизе хIукму гьабуна 1925 соналда Женеваялда букIараб тIолгодунялалъул конференциялда.\nГIурус мацIалъул къо\n6 июналда тIобитIулеб гьеб байрамлъун рикIкIуна А. С. Пушкин гьавураб къо букIиналъ. КIодо гьабизе байбихьана 2010 соналдаса нахъе.\nЛайлатул къадриялъул сордо\nЛайлатул къадри ккола Къуръаналда жиндир хиралъи рехсараб сордо. Лайлатул къадриялъул хIакъалъулъ Къуръаналда абулеб буго гьеб сордоялъ гьабураб гIибадат азарго моцIалъ гьабуралдасаги хирияб бугилан. Гьеб сордоялъ зодоса ракьалде рещтIунила малаикзаби, ва гьезул гIемерлъиялъ ракьалда рукIкIен бортизе бакIцин букIунарилан. Лайлатул къадрийин абураб мехалда, цо-цоязда ракIалде ккола гьеб сордоялъ хасал гIаламатал жидеда рихьизе кколел гIадин. Гьел рихьулел вализаби рукIуна, амма нилъер мурад гьеб гуро, мурад буго гьабулеб гIибадат-гIамал бацIцIадго гьаби. Щиб нилъеца гьараниги гьеб сордоялъ, гьарараб къабуллъула ва чанго соналъ гьабураб гIибадаталдасаги даража цIикIкIуна. Гьедин бугелъул, лъикIаб буго гьеб сордо гIибадаталда тIамизе.\n12 июналда кIодо гьабулеб гьеб къо рикIкIуна Россиялъул халкъазул эркенлъиялъул ва миллияб цолъиялъул ракълилаб байрамлъун.\nГьеб къоялъ бусурбабаз гIидалъул как бала ва байрам цоцазда баркизеги кIал къабуллъагиян гьаризеги цоцазухъе уна. Хасго уна унтаразухъе, загIипазухъе ва херазухъе, гьединазе гьабула кумек, хасго мискин-пакъиразе, бесдалазе кьола садакъа. Гьединго, лъикIаб буго гIага-божаразул, вализабазул хабазде зиярат гьабизеги. Лъимал-хъизан рохизарила, тавбу гьабила, рамазан моцIалъул адаб теялдаса ва ккарал мунагьаздаса ракIбухIун. ЛъикIаб буго гьеб къоялъ цIияб ретIел ретIине, ай, черхги чурун, рукъ-бакIги бацIцIун, кIванагIан рацIцIалъи гьабизе. Гьединго кIвар кьезе ккола закагIат-сахI бахъиялдеги. Гьеб кьезе бегьула гIидалъул къо бачIиналдегоги.\nНургэнэк. ЦIияб сон\n20-21 июналда цIияб сон кIодо гьабула Камчатск краялда. Эвеназул календаралда рекъон, сардилъ дандчIвай гьабула цIияб бакъалда.\nРакIалдещвеялъул ва пашманлъиялъул къо\n1941 соналъул 22 июналда байбихьана КIудияб ВатIанияб рагъ. Гьеб къоялъ цоги нухалда ракIалдещвезарула рагъул кьогIал дарсалги нилъер улкаялъул бахIарчияб тарихги.\nРоссиялъул гIолилазул къо\n27 июналда кIодо гьабулеб гьеб байрам ккола бищунго гIолохъанаб. Гьеб къоялъ Россиялда киса-кирего тIоритIула байрамалъулал тадбирал, батIи-батIиял къецал, хIаял, концертал. Байрам кIодо гьабулеб буго 1993 соналдаса нахъе.\nПрочитано 287 раз\tПоследнее изменение Понедельник, 04 июня 2018 11:03\nДругие материалы в этой категории: « Гьалмагъасул хIакъалъулъ рагIи\tРихьизе рокьула лъикIал гIадамал »


Къануналда рекъон кьолеб тарбия\nДагъистаналъул Халкъияб Мажлисалъ къабул гьабун буго лъималазе «коммендантияб сагIат» лъазабулеб къанун, ай чIахIиял цадахъ гьечIого балугълъиялда рахинчIел лъималазе гьукъулеб буго къаси сагIат 10 тIубаралдаса радал 6 тIубазегIан къватIахъ ва цоги жамгIиял бакIазда рукIине. БукIине бугищ гьеб къануналъул къуват ва кьезе бугищ гьелъ лъикIаб хIасил?\nДагъистаналъул парламенталъул депутатазул пикруялда рекъон, Дагъистанияз гIураб къадаралъ кIвар кьолеб гьечIо жидерго лъималазе тарбия кьеялъе, ва гьеб къануналъ рес кьезе буго рехсараб проблемаялда кIвар буссинабизе, гьединго лъималазда цебе эбел-инсул жавабчилъи цIикIинабизе. Къанун къабул гьабизе ккеялъул хIакъалъулъ бицунеб букIана заманаялъ республикаялъе нухмалъи гьабулев ГIабдулатIипов Рамазаницаги.\nХIадурана гьеб къанун Дагъистналъул парламенталъул лъай кьеялъул, гIелмуялъул ва культураялъул комитеталъул нухмалъулей - ГIалиева Асиятица. Гьелъул пикруялда рекъон, тIоцебесеб иргаялда къанун къабул гьабун буго лъималазул ихтиярал цIуниялъул мурадалда. «Щибаб лъимералъул ихтияр буго хъизаналда гIумру гьабизе ва эбел-инсуца тIалаб гьабизе ккола гьезул», - абун баян кьуна гьелъ «Кавказский узел» сайталъе.\nДагъистанияз гьеб къануналъе батIи-батIияб къимат кьуна. Цо-цояз рикIкIунеб буго гьеб къабул гьабиялъе кинабгIаги хIажалъи гьечIин ва гьелъул магIна гьечIин, лъималазе тарбия-лъай кьезе кIоларел эбел-эмен кинабгIаги къануналъ гьеб гьабизе тIамуларин. Цогидаз рикIкIунеб буго лъималазе лъикIабги квешабги эбел-инсуда лъикI лъалин, къанун къабул гьабулездасаги жидее цикIкIун рокьулин жидерго лъимал. Лъабабилезул пикруялда рекъон, къанун къабул гьабун буго жиндир заманалда, батIи-батIиял, къануналда данде кколарел ишазулъ лъимал гIахьаллъиялъул хIужаби гIемерлъун рукIиналъ.\nМахIачхъалаялдаса Ибрагьимова ГIайшатил пикруялда рекъон, гьабсагIаталда пачалихъалъ гIураб кIвар кьолеб гьечIо лъималазе, эбел-эменги гIемерисеб мехалъ тарбия кьеялде регIун рукIунаро. «Эркенлъи» радиоялъе гьелъ гьадин бицана:\nИбрагьимова ГIайшат: «Нилъеца жаваб кьезе ккола нилъерго лъималазул ва гьез гьарулел галабазул. КигIанго гьеб рахъ кьваризабурабгIан цIикIкIун пайда буго. Дир пикруялда рекъон, ахираб заманалда цIакъго гIемер эбел-инсуца жидерго лъимал толел руго кIварго кьечIого. Жалго хIалтIуда, гIарцуда хадур лъугьун руго, тарбия кьезе регIулел гьечIо.\nЦере рукIарал комсомолазул, партиялъул идарабиги гьечIо гьабсагIаталда, пачалихъияб даражаялде гьеб суалалда тIад хIалтIулел гIадамалги гьечIо, лъимал жалго жидеего тун руго. ХIасил кьезе бугищ гьеб къануналъ абун гьикъани, дида ккола кьезе бугин. Щай гурелъул лъиениги бокьиларо гьединаб гIайиб жидеда чIвазе, лъимазе тарбия кьолеб гьечIилан тамихI тIаде босизе, хасго хIинкъула гIадамал цогидазда гьеб рагIиялдаса».\nЛъималазе тарбия кьеялъул масъала цохIо гьеб къануналдалъун лъугIуларо, руго цIакъго гIемерал цоги масъалабигиян рикIкIунеб буго дагъистанияз батIи-батIиял интернет-годекIабазда. Гьезда гъорлъ рехсолел руго педагогазул хашаб лъаялъул даража, цIалул идарабазда гьечIел алатал, тIахьал ва гьел гурел цоги батIи-батIиял масъалаби.\nБуйнакскиялдаса лъабго лъимадул эбел КъурамухIамадова Зулейхал пикруялда рекъон, къанун къабул гьабураб гIоларо, гьеб гIумруялдеги бахинабизе ккола. Гьей божулей гьечIо къануналъ хIасил кьеялда.\nКъурамухIамадова Зулейха: «Къануналда хурхун пикру загьир гьабуни, дун щакай йиго гьелъ хIасил кьеялда. Щайгурелъул, къанунал хIалтIула гьел къануназухъ гIенеккулел гIадамал ругеб бакIалда. Гьеб рахъалъ нилъер гьаниб кидаго проблема букIана, нилъер гьаниб бокьуларо къануналда рекъон гIумру гьабизе. Гьукъараб жо жеги цикIкIун бокьулеб буго. Психологазги бицунеб буго, лъималазе кинабго жо гьукъулеб мехалъ, гьезие жеги цIикIкIун бокьулеб буго гьеб. Гьукъараб нигIмат цIикIкIун бокьулин абиги бугелъул.\nСардил заманалда батIи-батIиял бакIазда лъимал рукIиналъул рахъ ккола дица абураб магIна кколаро гьелъул. Гьелъул гIаксалда, гьеб бакIалда рахъ ккола. Гьединаб мурадгун къабул гьабунги бугин ккола рехсараб къанун – лъимал гьезие данде кколарел гIадамаздаса, бакIаздаса ва ахIвал-хIалаздаса цIуниялъе гIоло. Школазда, тIадегIанал цIалул идарабазда бичIчIи кьеялъул гара-чIвариялги гьарун, гьел лъималазда рехсараб къанун жал кинал ругониги лъикIлъабаздаса махIрум гьаризе гурел, гьезие жидеего пайдаялъе къабул гьабун бугиланги бичIчIизабуни, къануналъ пайда кьезе бегьула».\nХалкъияб Мажлисалъул лъай кьеялъул, гIелмуялъул ва культураялъул комитеталда тIобитIараб данделъиялда гьеб суал борхана ва республикаялъул лъай кьеялъул министерлъиялда тIад къан буго рехсараб къанун гIумруялде бахинабиялъул тадбирал тIоритIизе. Гьезда жанибе уна щибаб школалда хехаб психологиялъул кумек гьабиялъул кабинет рагьи ва гьединго «Этика ва хъизаналъулаб гIумруялъул психология» абураб дарс лъайкьеялъул программаялда жанибе боси.\nЛъималазе «коммендантияб сагIат» лъазабиялъул къанунал къабул гьарун рукIана цереккун цоги регионаздаги. Мисалалъе, гьединаб къанун хIалтIулеб буго 2010 соналдаса нахъе Ставрополалда. Гьелда рекъон гIумруялде рахинчIел лъимал къаси сагIат 10 тIубаралдаса къватIир рукIине бегьуларо.


Миллияб политикаялъул масъалаби\nДРялъул хIукуматалъул председателас тIобитIараб данделъиялда бицана, пачалихъияб миллияб политика гIумруялде бахъинабулаго гьарулел ругел хIалтIабазул хIакъалъулъ.\nГьеб рахъалъ гьабулеб хIалтIул хIакъалъулъ бицана ДРялъул миллияб политикаялъулги диниял ишазулги министр Татьяна Гамалейица. Гьелъул баяназда рекъон, 2013-2014 соназда министерствоялъ муниципалитетазулгун къотIаби гьаруна миллиял бухьенал щулалъизариялъул хIакъалъулъ. Гьезда рекъон, 29 муниципалияб гIуцIиялдаги шагьаразул округаздаги хIадурун руго муниципалиял программаби ва 23-ялда – миллатазда гьоркьосеб рекъел цIуниялъул хIакъалъулъ планал.\nГамалейил баяназул хIасил гьабулаго, Артем Здуновас абуна, цIикIкIараб кIвар буссинабизе кколин хIалуцарал лъугьа-бахъинал кколел бакIаздеян.\nМиллатазул гьудуллъи щулалъизабиялъул мурадалда гIуцIун рукIарал тадбиразул хIакъалъулъ бицана ДРялъул информатизациялъулгун бухьеналъул ва коммуникациязул министр Сергей Снегиревасги ДРялъул культураялъул министр Зарема Бутаевалъги.\nДанделъиялда Пачалихъиял закупкабазул комитеталъул председателасул ишал тIуралев Жапар ХIажибеговас бицана пачалихъиял закупкабазул рахъалъ гьабураб хIалтIулги. Гьес абуна, гьеб хIалтIи гьабулаго, республикаялъе тIокIлъизабунин 795,4 млн гъуруш.\nПрочитано 177 раз\tПоследнее изменение Понедельник, 04 февраля 2019 13:39\nДругие материалы в этой категории: « Анкьил хIасилал\tХиса-баси »\n00:21, 09 июля 2020, 5\n16:52, 08 июля 2020, 133\n16:23, 08 июля 2020, 64\n15:36, 08 июля 2020, 66\n15:27, 08 июля 2020, 76\n14:57, 08 июля 2020, 72\n14:51, 08 июля 2020, 68\n14:04, 08 июля 2020, 76\n14:00, 08 июля 2020, 74\n13:28, 08 июля 2020, 77\n12:25, 08 июля 2020, 81


Сахлъиялъе пайдаяб диналъ гьукъуларо\nПрививкабаздаса инкар гьабизе ихтияр буго, амма…\nРеспубликаялъул сахлъицIуниялъул идарабаз ахIи балеб буго республикаялда месед унти тIибитIиялъул хIужаби цIикIкIунел ругилан. Январь моцIалда жаниб месед унтиялда щаклъи бугев 44 чи вугин республикаялдаян лъазабун букIана СахлъицIуниялъул министерствоялъги.\nМесед унти бахиналъул хIужаби ахираб лъабго соналда жанир цIикIкIунел руго. 2016 соналда Дагъистаналда месед унти бахарав лъабго чи гурони вукIун ватичIони, 2017 соналда унтаразул къадар 98-ялде бахана. 2018 соналдайин абуни унтаразул къадар лъабго нухалъ цIикIкIана (280 чи). СахлъицIуниялъул министерствоялъ месед унти тIибитIиялъе гIиллалъун рикIкIунеб буго гIадамаз прививкабаздаса инкар гьаби. Прививкабазул хIакъалъулъ Интернеталдасан рицунел харбазухъ гIенеккидал, гIемерисел хIинкъулел руго вакцинация гьабизе. ГIаммаб къагIидаялда прививкабаздаса инкар гьабиялъе гIилла щибали ва халкъалда гьоркьоб гьелдехун кинаб бербалагьи бугебали, Интернеталдаса ва цогидал ресаздаса пайда босун, цIех-рех гьабуна нижецаги.\nГьал хадур рехсарал жавабазда гьоркьоса дандекколеб тIасабище, бокьани гьелъие гIиллаги хъвай.\n1) Прививкабазул календаралда рекъон, киналго прививкаби гьарула.\n2) Цо-цо прививкабаздаса инкар гьабула.\n3) Вакцинабазулъ ругел жал чорхолъе риччай диналде дандекколареб букIиналъ, инкар гьабула.\n4) Прививкабазул пайдаялда божуларо, гьел сабаблъун лъимер унтизе рес буго.\nГIемерисез тIасабищана кIиабилеб жаваб. Цо-цо привикаби гьоркьор риччалел руго. Жал гьаричIого цIалул идарабазде лъимал къабул гьаруларел прививкаби хутIизегIан, цогидал прививкабаздаса инкар гьабулеб буго гьез.\nЩивав чиясул ихтияр буго прививкаялдаса инкар гьабизе. Амма прививкаби гьаричIел лъимал, ахирал анкьазда республикаялда месед унти тIибитIун букIиналда бан, лъайкьеялъул идарабазде риччалел гьечIо.\nХадижат, щуго лъимадул эбел: «Дица дирго лъималазе гьабулеб цогIаги прививкаялдаса инкар гьабичIо. Тохтурзаби Аллагьас нилъее сабабалъе тIамурал гIадамал руго».\nХIамзат: «Бил Гейтс тохтурищха кколев? Довлъидал прививкаби тIиритIизарулезул аслияв чи. Амма гьес жиндирго лъималазе гьарулел гьечIоха прививкаби. Дунялалъулго халкъалъул къадар дагь гьабиялъе ургъараб хIилла буго вакцинация».\nШамил: «Цониги прививка гьабизе бегьуларо. Цониги прививкаялъул пайда букIин чIезабураб хIужаги гьечIо. КъваригIараб жо буго гIадамаз, хасго тохтурзабаз кIиябго пикруялъул: прививкаби гьарейилан абулезулги, гьаризе бегьуларин абулезулги далилазухъ халгьабизе. Гьебмехалда бегьула, анализги гьабун, къимат кьезе. Рекламаялъги телевизоралъги махсараде кквезе щай чIолел?\nШагьрузат: «Цониги прививка гьабичIо, гьезул пайдаги гьечIо, зарал гурони».\nГIабидат: «Дица лъимадуе цохIо БЦЖ (туберкулезалде данде) прививка гурони гьабичIо. Цогидал прививкаби гьаризеги ракIалда гьечIо. Прививка гьабураб лъимадеги бахине рес бугелъул бокьараб унти. Кинаб букIаниги прививка гьабураб лъимер 21 къоялъ гьеб унтул гьитIинаб бутIа чорхолъ бугеблъун рикIкIунин абула. Гьеб вакцина гьабураб лъимер лъималазул ахикье яги школалде, прививкабиго гьаричIел яги цереккунго гьел гьарурал лъималазда цадахъ букIунеб буго. Иммунитет загIипаб лъимаде унти хехго бахине рес бугелъул».\nГIайшат: «Дица лъималазе цогIаги прививка гьабизе биччачIо. БатIи-батIиял вакцинаби кин гьарурал ругелали халгьабизе бегьула Интернеталдасан яги бокьарав тохтурасда цIехезе бегьула. БатIи-батIиял унтабазде данде вакцинаби гьарун рукIуна гьел унтаби ругел гIадамазул биоматериалалдаса яги гьеб унтудалъун хварал гIадамазул клеткабаздаса. Диналда рекъон, нажасаб жоялда квер хъвазе бегьулареб мехалда, гьеб чорхолъе биччазеги бегьуларин рикIкIуна дица. Прививкабазулъ дагьаб къадаралда рукIуна лъамамесед, формальдегид (рак унти ккезабулеб жо) гIадал заралиял жал. Нижер гIагарлъиялъул гIадамазги инкар гьабула прививкабаздаса».\nАхираб заманалда гIемер бицунеб буго кинаб бугониги вакцина нажасаб жоялъул гьабураб бугин, гьединлъидал чороклъи чорхолъе биччайги диналда дандекколарин абун. БатIи-батIиял унтабазде данде гьарулел вакцинаби чорокабщинаб жоялъул, унтарал гIадамазул ва хвараб боцIул клеткабаздаса гьарурал рукIунин, гьединлъидал, исламалда рекъон, прививкаби гьаризе бегьуларин абураб пикру битIараб бугищ? Гьелъул хIакъалъулъ гIалимзабазул пикру цIехана ДРялъул муфтияталъул централияб округалда вугев вакил Идрис Асадулаевасда.\n«Исламалъ кIвар кьола инсанасул рухIияб ва чорхол сахлъиялде. Пикру гьабизе ккела исламалда гIибадат гьабигицин инсанасул сахлъиялъе пайда бугеблъун букIиналъулги. Исламалъ рахъккола сахаб къагIидаялъ гIумру гьабиялъул. Прививкабаз ва дарабаз инсанасул сахлъиялъе зарал гьабулеб гьечIелдаса нахъе гьел гьукъаралги гьечIо», - ян абуна Идрис Асадулаевас.\nМахIачхъалаялъул лъималазул №5 поликлиникаялъул педиатр ПатIимат Шамсудинова:\n«Ахирал соназда меседалъ ва паротиталъ (свинка) унтаразул къадар цIикIкIунеб буго. Гьелги рукIана церего кIочон тарал унтаби. Халкъалда гьоркьор тIиритIизарулел ругел батIи-батIиял харбал сабаблъун, цо-цояз прививкабаздаса инкар гьабизе байбихьана. Гьанжего гьанже прививка гьабураб лъимадаса прививка гьабичIеб лъимаде унти бахине рес буго. Масала, полиомиелиталде данде прививка гьабурал тIоцересел къоязда лъимадулъ букIуна гьеб унтул инфекция. Гьелда данде къеркьолаго, щулалъулеб букIуна лъимадул иммунитет. Лъимадуе прививка гьабурал къоязда гьеб, прививкаго гьабичIеб лъимада аскIобе биччани, прививка гьабичIелде инфекция бахине рес буго. Гьединлъидал прививка гьабураб лъимер бугеб лъайкьеялъул идараялде прививка гьабичIеб лъимер къабул гьабизе бегьуларо. Прививкабиян абуни гьаризе рес буго батIи-батIияб заманалъ, лъималазул ригьалъухъ балагьун, ай прививкабазул календаралда рекъон», - ан бицана тохтуралъ.\nПрочитано 289 раз\tПоследнее изменение Вторник, 26 февраля 2019 13:40\nДругие материалы в этой категории: « ХХI гIасруялъул эпидемия\tБор-машинаялъукьа щивго хIинкъуларо »\n11:36, 16 января 2022, 31


Щай нусго полициялъулав хIалтIудаса махIрум гьавурав?\n26 марталда МахIачхъалаялда тIобитIараб Халкъияб Мажлисалъул сессиялда депутатаз цIакъго кIвар буссинабуна жанисел ишазул министрас гьабураб кIалъаялде.\nГьеб сессиялда жанисел ишазул министр ГIабдурашид МухIамадовас бицана жидеца гъоркьисала хъулухъалдаса рахъанила 1184 хIалтIухъан. ТамихIалде цIанин щуазарида цIикIкIун чи. Гьезда хурхун цIех-рехалъул 60-ниги ишги байбихьанин.\nЭР-ялъ цебехун бицун букIана низам цIунулел идарабазул махщалилаб цолъиялъул нухмалъулев Шамилов МухIамадиде мугъчIвайги гьабун, кIудияб гIилла-мурадго гьечIого Дагъистаналъул жанисел ишазул министерлъиялдаса нахъе рехарал гIадамал гIезегIан ругин. Гьезул цо-цоял ругила, масала, Кислицкий Сергей гIадин, батанщинаб гIарацги хвезабун, диваназде гIарзаби хъвалел, адвокатал кколел.\nРоссиялда лъугьараб финансазулабгун экономикаялъул кризисалдаса рорчIизелъун, улкаялда киналго идарабаздаса махIрум гьарулел ругин гIадамал. Гьелдалъун бюджет тIокI гьабилин кколеб бугила хIукуматалъул чагIазда.\nПалхIасил, гъоркьисала Дагъистаналда цониги теракт ккечIин, гьелъие гIоло жидеца гIезегIан хIалтIиги гьабунин бицана министрас. Депутатаз гьелда тIасан гьесие суалал кьолел рукIана.\nКоммунистазул депутат МухIамад МухIамадовас гьадинаб пикру загьир гьабуна.\nМухIамад МухIамадов: «Бищун квеш ккараб жо буго, нилъ киналго ругьунлъун руго диван гьечIого гьарулел чIвай-хъвеязде. Ругьунлъи цIакъ квешаб жо буго. Хасал операциялин, КТО-ялин цIарги лъун чIвалел руго гIадамал. БитIараб къагIидаялъ кинха гьабизе кколеб? Чиясда гIайиб батани, гьесда тIад цIех-рехалъул ишги рагьун, диванги гьабун, туснахъалде витIизе ккола. ЦIакъго бакIаб такъсир гьабурав чIвазе къотIулаан, гьанже гьеб гьечIо, амма чIвалел чагIиги гьелдалъун дагьлъичIо.\nГьаниб абуна 161 террорист чIван вугилан. Гьанибго абуна араб соналъ цониги теракт букIинчIилан, амма I6I террористги чIван вуго. Терактги гьабичIого гьел кин рижун рахъаралали бичIчIулеб гьечIо. Цодагьаб цебегIанги бицунеб букIана цо хасаб операция унаго анкьго чи чIванилан, гьезда гьоркьор росги чIужуги рукIанилан, гьезул лъимер къватIибе бачанила. ХIисаб гьабеха, гьанже кинаб сипаталда гьанже гьеб лъимералъе полициялъул хIалтIухъабазул гьумер бихьизе бугеб? Кинаб бербалагьи полициялдехун букIине бугеб халкъалъул гьелдаса хадуб?\nЦо кинаб букIаниги, нух батизе бегьулеб букIинчIищ, цо анкьица моцIица сверун гьеб минаги ккун, чара гьечIого чIвазейищ кколел рукIарал гьенир жанир рукIарал? ХIасил калам, дие абизе бокьун буго чIвай-хъвеяздалъун халкъалъул ццим бахъинабун гурони, тIокIаб гьелъ кьезе жо гьечIилан. Полициялъ чIварал гIадамал цоясе вас, цоялъе рос, лъималазул эменлъун вукIана гьезул гIагаразе, террорист вукIунаро».\nКоммунистазул вакилас абуралъе бадибчIвай гьабуна республикаялъул бетIер Рамазан ГIабдулатIиповас.\nРамазан ГIабдулатIипов: «Гьале цо-цояз гьикъулеб буго гъоркьисала соналда жаниб цониги теракт букIун батичIони, 161 террорист кининха нужеца чIварав? 161 террорист чIваялъха гьел теракталги ккечIел. Гьел террористалгун лъугьине хIалбихьигицин гьабизе бегьуларо. Цебеялда дандеккун лъабго нухалъ дагьлъун руго терроралъул пишаби. Нилъгогицин божулел гьечIо гьелда. Амма гьелдаго цадахъ Хьаргаби мухъалда такъсириял хIужаби цIикIкIун руго нусго проценталъ. Гъуниб – 78, Лак мухъалда – 47, проценталъ».\nХадуб хабар ккана полициялдехун халкъалъул божилъи цIикIкIинабизе къваригIиналъул. Масала, депутат Мурзадин Авезовас рехсана щуго моцIалъ цеве Нугъай мухъалда сурав босизеян полициялдеги ахIун гьенив чIварав Эрадил Асанов. Гьеб хIужаялъе гIайибияв полициялъуласе жеги тамихI гьабун рагIуларо. ГIицIго цIех-рех лъугIизегIан хъулухъалдаса инкар гьавун вугила. Гьединал мисалал гIемерлъанагIан полициялъул къиматги холин, халкъги полициялда данде чIезе бугин абуна депутатас. Гьединго депутат МухIамад МухIамадовас бицана Табасаран мухъалда хасаб операция тIобитIулаго чIварав бакIалъул депутатасул мисалги.\nНизам цIунулездехун божилъи бачIинабиялъе кварбакъи гьабулин участоказда тарал инспекторазин абуна республикаялъул бетIер Рамазан ГIабдулатIиповас. Масала, жив гьитIинаб мехалда ЛъаратIа мухъалда жидер кIиго участокалда вукIанила цохIо инспектор. ГIадлуги букIанила. Гьанжейин абуни инспекторалги гIемер ругила, гIадлуги хун бугила.\nУнкъго моцIалъ букIинчIеб кьвагьа-гIанхъи\n"МаскачагIаз" жиндир сейф цIехон вухарав бизнесчи\nЛъицаха вухарав ХIажимурад?\nМегеж тей такъсирищ кколеб?\nЭбелгун лъимер тIагIун руго\nГIагарлъи хIинкъизаби тIадецуялъул къагIида хIисабалда


АЛЛАГЬГИ Г1АДАМАЛГИ РАЗИЯБ ИШАЛДА. - 16 Апреля 2016 - Хунзахская Газета "Сельский труженик, Росдал захIматчи"\nЧетверг, 26.04.2018, 00:38 | RSS | Приветствую Вас Гость\nГлавная » 2016 » Апрель » 16 » АЛЛАГЬГИ Г1АДАМАЛГИ РАЗИЯБ ИШАЛДА.\nАЛЛАГЬГИ Г1АДАМАЛГИ РАЗИЯБ ИШАЛДА.\nЛъабгог1ан сон балеб буго нилъер районалда жамг1ияб г1уц1и рагьаралдаса. Гьеб заманалда жаниб гьелъул х1аракаталдалъун г1емераб х1алт1и гьабуна ва гьабулебги буго районалда. Обществоялъулги ва жидецаго гьабизе рак1алда бугеб х1алт1улги бицине дагьаб цебег1ан редакциялде вач1ун вук1ана гьеб г1уц1иялъул председатель Ах1мад Х1усенов. Гьале нижеда гьоркьоб ккараб гара-ч1вари.\nАх1мад т1оцебе лъил пикру ккараб г1уц1и рагьизе?\n- Общество г1уц1изе пикру ккана хасал г1олохъабазул къукъаялъул. Гьеб бук1ана дун председательлъун ккелалде заман. Цогидал районазулги цебеккунго рук1араллъидал гьадинал г1уц1иял. Гьедин, г1алимзабазда дандги бан, цо гьит1инаб мажлис г1адаб жоги гьабун, х1укму ккана гьединаб общество г1уц1изе. Т1оцебе гьеб бук1ана г1иц1го Хунзахъ росдал г1уц1илъун,хадуб дагь-дагьккун обществоялъ гъорлъе бачана т1олабго районги.\nАслияб масъала кинаб бугеб нужедаго цебе лъураб?\n- Нижеца цере лъурал масъалабазулги гьабизе рак1алда ругел х1алт1абазулги бициндал, г1емерисезда рак1алде ккезе бегьула гьелго х1алт1аби г1алимзабазги х1акимзабазги ва цогидал жамг1иял г1уц1абазги гьарулел ругелъул, нужееги гьеб т1аде босун щайилан.\nБит1араб буго, гьезги гьабулеб буго к1вараб х1алт1и, амма нижер мурад буго гьеб х1алт1и г1иц1го гьезде рехун теч1ого, цадахъ лъугьун к1вараб кумек гьаби. Жибго х1алт1ул бицани, гьенир руго бат1и-бат1иял рахъал. Гьелги ккола г1олилазул патриотикияб ва рух1иябгун-моралияб рахъ борхизаби, динияб экстремизмалдасагун вагьабизмалдаса ва цогидалги диналъул кьуч1алда лъугьине рес бугел питнабаздаса гьел ц1уни, гьезул спортивияб рахъ борхизаби ва спортивиябгун – сахаб г1умруялде рокьи бижизаби, район бац1а-бакъадго ц1уни, ай экологиялъул т1алабал т1уразари. Гьеб экологиялъул рахъалде жеги нижер квер г1унт1уларого буго, гьелдаса цере чара гьеч1ого т1уразаризе кколел масъалаби рук1иналъ. Рехсарал масъалабазда гьоркьорги бищун аслияллъун ккола вагьабизмалдаса г1олилал ц1унизелъун, гьезда гьоркьоб бич1ч1и кьеялъулаб х1алт1и гьаби ва гьезул рух1иябгун моралияб рахъ борхизаби. Щайгурелъул, нилъеда бихьулеб бугелъул, жакъа дунялалда бугеб ах1вал-х1ал. Дагъистаналдаса Сириялде рагъизе унел руго нус-нус г1олохъаби. Аллагьасе рецц, цогидал районазде данде ккун гьеб рахъалъ нилъер район г1езег1ан г1адлу-низамалда бугониги, гьединаб х1инкъиги бук1аго, кинго бегьуларо т1ат1ала квералги лъун ч1езе. Гьединго, лъиего балъголъи гуро цебеялде данде ккун, г1олилазул рух1иябгун моралияб рахъ ва маг1арулазе г1адатаблъун бук1араб ях1-намус т1убанго лъуг1ун бугин абич1ониги, кутакалда г1одобе ккун бук1ин. Гьеб суалалда хурхунги чара гьеч1ого х1ажат буго ц1айи бугеб х1алт1и гьабизе. Гьел рехсарал суалазда хурхун нижеца зама-заманалдасан т1орит1ула районалъул г1олилазулгун дандч1ваял, спортивиял турнирал, бат1и-бат1иял гурх1ел-рах1муялъул акциял ва цогидалги тадбирал.\nРайоналъул 27 росулъ руго нижер вакилзабиги гьезул кумекчаг1иги, гьезул щивасда т1ад къан буго жиде-жидер росулъ цо-цо тадбир г1уц1изе, рак1алда буго районалъул киналго росабалъ ва гъутабазда гьединал вакилзаби тезеги. Нижергун ц1акъ лъик1ал бухьенал руго Х1ариколо ва Уздалросдал бегавулзаби Г1исаев Г1умарилгун ва Саг1адула Х1айбулаевасулгун. Цогидал бегавулзабазулги нижее кумек гурони, квалквал бук1унаро. Рак1алда буго исана наиб Х1ажимурад гьавуралдаса 200 сон т1убай к1одо гьабураб тадбир г1уц1изеги, гьединго цогидалги спортивиялгун жамг1иял тадбирал г1уц1изеги. Хъвазе байбихьун буго хундерил наибзабазул х1акъалъулъ т1ехь, гьединго рак1алда буго школазда х1алт1изабизе бук1ине г1агараб ракь лъазабиялъул пособие х1адуризеги. Гьединго рак1алда буго районалда ругел бесдал лъимал цо къоялъ мах1ачхъалаялде аттракционазде, парказде, ралъдал раг1алде рачун, гьезие х1ухьбахъи г1уц1изеги. К1удияб баркала буго гьел лъималазул сиях1 г1уц1изе кумек гьабурал, районалда бугеб хъизамазегун лъималазе социалияб кумек гьабиялъул централъул начальник Дибирчуев Х1ажие ва гьесул заместитель Г1абдумаликов Г1абдумаликие.\n-Ах1мад, х1акъаб жо буго, г1арцулаб кумек гьеч1ого, гьебгощинаб х1алт1и гьабун бажарунгут1и. Ругищ обществоялъе г1арцудалъун кумек гьабулел сахаватчаг1и?\n-Узухъда руго. Гьединазда горкьор рехсезе мустах1икъал руго Дибирчуев Шамил, Саг1идов Саг1адула, Малачие Гъази, ибнух1ажаров Мух1амад, х1усейнов Ах1мад, Г1умаров Тимур, Х1усенов Х1усен, сулейманов Сулейман ва Чупанов Мух1амадхан. Араб соналъ Дагъистаналъул муфтий, шайих Ах1мад-х1ажи Г1абдулаевасул ц1аралда чуял риччаялъул турниралде 5 «Приора» машинаги кьун, к1удияб кумек гьабуна «Сумма» группаялъги. Гьеб группаялъул нилъер районалъул рук1арал вакилзаби Хочбар Хочбаровас ва Рах1матулаев Мух1амадицаги гьабуна г1езег1ан кверч1вай. Бокьилаан газета гьоркьоб ккун гьел киназего рак1-рак1алъулаб баркала кьезеги.\n-Обществоялъул х1алт1ул аслияб мугъч1вай диналдейищ бук1унеб яги дунявияб рахъалдайищ?\n-Гьел рехсарал рахъазул кьварун цоялъул рахъги ккун, цогидалдаса инкар гьаби нижер бук1унаро. Нилъер заманалда гьедин бажаризеги бажаруларо. Законалъ, умумузул г1адатаз ва хасго диналъ инсан киданиги ах1уларо квешал пишабазде. Гьединлъидал, нижецаги гьел киналго рахъал х1алт1изарула цере ч1арал масъалаби г1умруялде рахъинаризе.\n-Кинаб гьоркьоблъи бук1унеб районалъул нухмалъиялъулгун?\n-Лъик1аб т1ей гьеч1еб гьоркьоблъи бук1уна. Районалъул бюджеталда хас гьабун нижее риччарал сурсатал гьеч1ониги, х1ажат ккедал, г1арцул рахъалъ кумек камунги гьез ниж толаро. Г1арцул рахъалдасаги ц1ик1к1ун нижее т1алъиялъул вакилзабазул рахъалдасан моралиябгун идеологияб кумек х1ажат бук1уна, гьелъул рахъалъ нижее к1вараб кумек гьабула районалъул нухмалъиялъ. Т1орит1изе рак1алда ругел тадбиралги нижеца гьелгун дандги ран т1орит1ула. Бокьилаан районалъул бет1ер Саг1ид Юсуповасул ц1аралдасан т1олабго районалъул нухмалъиялъе баркала кьезеги.\n-Кинаб пикру бугеб дур районалъул г1олилазда хурхун? Ругищ гьел дин-исламалдеги умумузул ях1-намусалдеги данде кколеб даражаялда?\n-Нилъер районалъул г1олилал кидаго рук1ана цогидазда дандеккун тарбия-лъай бугел ва рук1а-рахъине лъалеллъун. Амма г1олохъабигун дандч1вайдал бихьулеб буго гьезул г1агараб ракьалде бугеб рокьиялдеги ва цоцалъ гъункиялдеги дагьаб саву ккун бук1ин. Гьеб саву т1аса инаби буго нижер аслияб масъалаги.\n-Ах1мад баркала дуе заманги батун нижехъе вач1аралъухъ, Аллагьас район цебет1еялъе х1алт1изе дуе сахлъиги бажариги кьеги.\nПросмотров: 223 | Добавил: NiGMaT | Рейтинг: 0.0/0


01.12.2018 01.12.2018 tioflugif\nНолъ макьилъ вихьана, кьалда лъукъ-лъукъун. Кьурда квер чIван унев, бида вецIцIун дун. Кьуруги батIалъун цеве унаго. Цо лъарал рагIалда гIодов кколев дун. Лъар чваххулеб буго чабхил кIкIалахъан.\nБищунго диналъе х1инкъи бугел соназ г1елму ц1унарал, щиб кканиги гьелъие хилиплъич1ел г1алимзаби къо банаг1аг1ан дагьлъулел руго. Гьале 11 октябралда къадаралде щвана Дагъистаналда ва Россиялъул бусурбабазда гьоркьов машгьурав г1алим, муг1алим, жамг1ияв х1аракатчи Гумбет районалъул Г1аркьухъа Дарбишев Мух1амад-х1ажи.\nАбав г1умур гьабун Хасавюрталда ч1ана ва жиндаго лъалебщинаб г1елму, рокъоре рачун, балъго лъимал ц1ализаризе лъугьана. Киг1ан г1емер КГБ-ялъ хадуб хъаравуллъи ккуниги, жасусал рит1ун т1ад тезаризе лъугьаниги Аллагьасул х1икматалъ гьесие зарал гьабизе к1веч1о. Гьесухъ ц1алана гьабсаг1атги Дагъистаналда Ислам т1ибит1забиялъе х1алт1улел киналго г1адин г1алимзаби.\nГьал г1алимзабазул ислам т1ибит1изабизе бугеб гъира бихьарабго лъазехъин буго муг1алимасулги бук1араб гъира.\nГьесул куч1дул г1урус м ац1алде руссинаруна гьадинал хъвадарухъабаз:\nЖакъа дие гьул творчество бицине бокьун буго Расул Х1амзатовасгьесул творчествоялъул х1акъалъулъ гьабулеб каламалда. Рачунге бакъналги къваридав дие, Дандияй гьеч1ого ч1унтун бугин рак1.\nЭбелалъул маг1у Дур лачен чучанин чи вач1ун вугин, Чаранлъе рек1еда, нижер бах1арай Багьадур къанщанин рогьел бач1ананин, Рачел щулаго къай т1улалъул яцал. Авар гIурухъа — Волга гIурухъе Гьороца хъамулел хъубал жал г1адин, Женжеди щиб гьазул, щив валагьулел? Булбул Бертаде къач1алев вугилан ккунищ Дир кавут1а рещт1ун бакънал т1амулел? Дун магIарулазе, гьедин батани, Бищун ахирияв поэтиш кколев?\nПрезентация к мероприятию "Осень на первом". Жакъа дие гьул творчество бицине бокьун буго Расул Х1амзатовасгьесул творчествоялъул х1акъалъулъ гьабулеб каламалда.\nАвар гIурухъа — Волга гIурухъе Гьит1инго бесдаллъун хут1арав Мух1амадилъ лъик1ал хасиятал щулалъана. Берзул канлъийилан каранде къарал, Каранда рак1 гьеч1ел лъугьана лъимал Каранзул бух1иги ах1и гьабурал, Гьабилъун рортана эбел-инсуде.\nЩай дие гьал мугIрул, гIурул рагIалда. Мух1амад, дурр г1акъиллъи, г1аданлъи, г1елму адаб, Г1агараб мац1 ц1унеян, наслабазе васигат, Авар- г1урусги жубан, жагьилал чиновниказ, Чорок гьабун хвезабун, рощнол гох1 лъугьун буго. Малъаралъуо кьуч1алда г1акъле цебет1езаби.\nХ1анч1и х1айранлъана дир гьунаралъухъ Хъергъо пашманлъана дихъги балагьун. План как эффективный способ обучения математике класс. Я йокьулей гьечIо, я чIужу гьечIо. Оцените работу сайта Лучший из сайтов. Нолъ макьилъ вихьана, кьалда лъукъ-лъукъун. Ссылка для скачивания появится через 10 секунд.\nЭбел -Лъимал кинаб байрам т1аде щолеб бугеб? Рахьдал мацI цIуни ва тIибитIизаби. Г1иц1го хасал г1адамазухъа гурони бажарулеб батиларо бат1и-бат1иял ишазул, цоцазда релъинч1ел къисматазул г1адамазулгун гьудуллъи, гьуинлъи гьабизе. ТIарамагъадисеб къвал балеб буго. Шамхалов мух1амад вук1ана жинда божилъи гьабураб х1алт1и рак1 бац1ц1адго ва к1удияб х1аракатчилъиялда т1убазабулев ват1аналъул патриот, г1акъилаб, гьуинаб, г1одобе биччараб каламалъул, гьит1инасдаги к1удиясдаги рекъезабизе лъалев, берцинаб г1амалалъул, лъик1ав инсан.\nЗлата к записи Аллагьас мух1амад с.в т г1 миг1ражалда ах1и мавлид


Дагъистаналъул миллияб политикаялъул министерлъиялъ тIобитIана «Дагъистаналъул халкъазда гьоркьор бухьенал щулалъизариялъулъ жамгIиял идарабаз кколеб бакI» абураб семинар. Гьеб тадбир тIобитIулез лъазабун букIана гьеб бугила жакъа Дагъистаналда жамгIиял идарабазул щиб хIал бугебали бицине, гьез гьабулеб ва гьабизе рес бугеб хIалтIул хIакъалъулъ ва гьелъие ресал рукIинариялъе щиб гьабизе кколебали дандбазе ахIараб дандеруссин бугилан.\nГьеб тадбиралъул гIахьалчи жамгIияв хIаракатчи Руслан Расуловас рикIкIунеб буго гьеб тIобитIараздаги гьелъул гIахьалчагIаздаги жал гьенире щай рачIаралали бичIчIулеб букIинчIилан. Гьесул пикруялда рекъон, дагъистаналъул халкъазда гьоркьоб гьуинлъиги, бухьеналги щулалъизариялъе нилъер республикаялъул Миллияб политикаялъул министерлъиялъе гIемераб гIарац биччалеб буго пачалихъалъ, амма гьез гьеб щибниги пайда гьечIел тадбиразда тIад хвезарулеб буго. Мисалалъе гьес бачана цебехун рехсараб семинарги. Гьевго Руслан Расуловас абулеб буго гьеб министерлъиялдайила жеги мухIканго нилъер гьаниб чан аслияб халкъ бугебалицин лъалеб гьечIила. Лъалеб гьечIила гьел халкъазул социалиялгун экономикиял, политикиял ихтиярал рукIинариялъе ва гьел цIуниялъе щиб гьабизе кколебалиги.\nРуслан Расулов: «ЖамгIиял идараби гIуцIарал чагIазда гьез малъулелъул щибго малъизе кколаро. Нухдасан унаго гуреблъидал гIадамаз жамгIиял идараби гIуцIулел ва гьеб ишалде ралел. Гьелъие хIажатабщинабги лъазабун, къануналдеги раккун, ихтияралги цIехон гIуцIула гьел. Берцинал цIаралги хъван гIададисел жал гьарулел руго миллияб политикаялъул министерлъи.\n«Дагъистаналъул халкъазда гьоркьор бухьенал щулалъизариялъулъ жамгIиял идарабаз кколеб бакI» абун цIар кьун букIана гьеб данделъиялъе, амма цониги гьелде аскIобе гIагараб суал борхичIо гьениб. Гьабгощинаб батIи-батIиял халкъал ругеб республика буго нилъер, гьезул гьоркьоблъи щулагьабиялъе ва гьуинлъиялъе гьабизе гIемераб хIалтIиги буго.\nГьеб кинабгоги жибго тун къо инабуна школлъималазда гIадин компьютер хIалтIизабизеги, президентасул грантал щвезе ккани кинал документал хIажалъулелали ва кин гьел хIадур гьарилелали бицун».\nРасуловасул пикруялда рекъон гьел жамгIиял идарабазе президентас кьолел грантазул гIемерисеб къадар бикъун лъугIулеб буго, гьеб гIарцуде гьабураб хIалтIиги бихьулеб гьечIо. Кин ва кибе гьеб гIарац унеб бугебали хадуб хал кквечIого лъиениги кьезе бегьуларин гьебилан рикIкIунеб буго Расуловас.\n«Вацлъи» жамгIияб идараялъул вакил Зайнаб ГIалимирзаевалъ рикIкIунеб буго президентасул грантал ва цогидаб пачалихъалъ биччалеб гIарац жамгIиял идарабаз хIалтIи гьабизе кьезе кколилан, амма мухIканго гьелъул хIисабги кьезе тIамизе кколила гьел чагIи.\nЗайнаб ГIалимирзаева: «ЖамгIиял хIаракатчагIазе гурони гьел грантазул гIарац лъиениги кьезе кколаро, щай гурелъул гьел гIадамал жидеего чед-хинкI балагьизе гурелъул къватIире рахъун ругел. Гьезие гIарац кьолев чиги вукIунаро щивниги. Гьезда гьоркьорги яхI гьечIел чагIиги камуларо, амма яхI бугел гIадазе кьуни гьелъул пайда букIинин ккола дида. Кибе гьеб гIарац арабалиги хIисаб кьезе тIамизе ккола киналго. Гьединго цого чагIазеги кьезе бегьуларо гьел грантал, церехун саназ гIемерисел гьел щола цого чагIазе, я хIакимзабазе яги гьезул сверухълъиялъе. Гьез жидерго проекталги цере цула, цогидазулазухъ гIинцин тIамуларо».\nДагъистаналъул хIукуматалъул лъазабиялда рекъон республикаялъул президентасул грантал щвезе бокьараз документал хIадур гьаризе бегьулеб буго гьанжеги. Исана сентябрь моцIалде щвезегIан росизе руго гьел киналго идарабаз.


АхIмаднабиевасул ишалъулъ диванчигун цIех-рехчиги цого гьакида\n10 марталда МахIачхъалаялъул Советский мухъалъул диваналъ инкар гьабуна журналист АхIмаднаби АхIмаднабиев чIваялъул иш бачунев адвокатасул гIарзаялъе. Гьелъул магIна ккола диванчияс цIех-рехчиясул рахъги ккун, журналист чIваялъул цIех-рех рагIалде бахъинабичIого тезехъин букIин.\nМоскваялда вачIарав адвокат Тумас Мисакяница МахIачхъалаялъул Советский мухъалъул диванчи Камилпаша ГIабдулгъапуровасда гьарулеб букIана журналист АхIмаднаби АхIмаднабиев чIваялъул цIех-рех чIезе тей мекъаблъун рикIкIейин. Живго гьев цIех-рехчияс хIалтIи рагIалде бахъинабунгутIиги къануналда данде кколареблъун рикIкIейин.\nАмма гьеб кIиялъего инкар гьабуна диванчияс. БачIунеб 10 къоялда жаниб гьелда дагIба бан гIарза апелляциялде кьезе ракIалда буго адвокат Тумас Мисакянида.\nДиванчи Камилпаша ГIабдулгъапуровас жиндир гIарзаялъул бащадалъул халгицин гьабичIолъи бичIчIанин жинда гьес диваналда бицунеб букIаралдасанилан абуна ЭР-ялъе адвокат Тумас Мисакяница. Масала, гьес бицен гьабун гьечIо цIех-рехчияс хIалтIи рагIалде бахъинабунгутIиги къануналда данде кколареблъун рикIкIейин абураб бакIалъул. Гьебин абуни кутакалда къануналда данде кколареб хIужа бугин, гьелда тIасанги хъвазе бугин жинца гIарзаян бицана адвокатас.\nАмма диванчиясул рагIабазда рекъон, гьес битIараб хIукму гьабун буго – АхIмаднабиев чIваялъул цIех-рех гьаби чIезе теялдаги гьеб иш бачунев цIех-рехчиясдаги тIадрекъей ккола гьеб. ГIайибиял чагIи щалали чIезаризе кIвечIолъиялъ гьабун рагIула гьединаб хIукму.\nСунде мугъчIвайги гьабун диванчи гьединаб пикруялде вачIаравали бихьулеб гьечIин гьес гьабураб хIукмуялдасан, гьединго дов цIех-рехчиясги баян гьабулеб гьечIин гьелъие гIиллайилан бицана адвокат Тумас Мисакяница ЭР-ялъе. ЦIех-рехчияс даптаралда хъвалеб гьечIила кина-кинал цIех-рехалъул тадбираздаса хадуб гьесда чIвадарухъаби щалали чIезаризе кIвечIелали.\nГьеб диваналъул данделъиялда вукIарав пачалихъияв гIайиб гIунтIизабулес абуна Россиялъул УПКялда, ай къануназда, рекъон, пуланаб цIех-рех чIезе теялъе хIукму гьабулаго рехсечIониги бегьулин гьелъие гIиллалъун щиб ккарабали. Амма гьелъ гIажаиблъизавулев вуго адвокат Тумас Мисакян. УПКялъул 7 статьяялда рекъон, цIех-рехалда хурхарал киналго хIукмабазе кьучIал далилалги гIиллабиги рачине кколила.\nТумас Мисакян: «Гьеб жо битIараб гьечIо – УПКялъ гьел гIиллаби рехсей тIалаб гьабуларин прокурорас аби. ЦIех-рехалда хурхараб щибаб хIукму бичIчIуледухъ, кьучIаб гIиллаги бачун гьабун гьечIони, къануналда данде кколаро гьеб».\nЖурналист АхIмаднабиев чIваялъул цIех-рех цебеккун анкьго нухалъ чIезе тун букIун буго гьединанго гIайибиялги ратичIого.\nАхIмаднаби АхIмаднабиевго гIадин, ХIажимурад Камаловги, ГIабдулмалик АхIмадиловги, Дагъистаналъул цогидалги журналистал чIваялъул цIех-рех гьаби федералияб даражаялде кьейин гьарулеб букIана гъоркьисала ва кьерциса Россиялъул президент Владимир Путинида инсанасул ихтиярал цIуниялъул рахъалъ президентасда цебе гIуцIараб цолъиялдаса вакил Максим Шевченкоца. Гьеб хитIабалда гъоркь гъулбас лъун букIана халкъазда гьоркьосеб 28 гIуцIиялъги. Амма жеги цо бицинегIанасеб хIасил кколеб гьечIо гьелъул.\nГIахьвахъ мухъалъул КIаратIаса журналист АхIмаднаби АхIмаднабиев чIвана МахIачхъалаялда 2013 соналъул 9 июлалда.\nЦебеккун низам цIунулезде гIарз бахъун букIана гьес жив чIвазе къасд гьабулел чагIи ругилан. Амма гьез гьеб кIвар кьечIого тана.\nАхIмаднабиев хIалтIулаан «Новое дело» газеталдаги «Кавказский узел» агентлъиялдаги. Гьесул хIурматалда Россиялъул журналистазул цолъиялъгун цадахъ «Кавказский узелалъ» санайилаб премия чIезабун буго Кавказалъул хIакъалъулъ хъвадарулел журналистазе.


Х1АЛТ1И РОЦ1Ц1ИНАБИЗЕЛЪУН. - 7 Июля 2019 - Хунзахская Газета "Сельский труженик, Росдал захIматчи"\nПонедельник, 18.11.2019, 02:25 | RSS | Приветствую Вас Гость\nГлавная » 2019 » Июль » 7 » Х1АЛТ1И РОЦ1Ц1ИНАБИЗЕЛЪУН.\nГьал къоязда районалъул ветеринарияб управлениялда т1обит1ана 2019 соналъул т1оцебесеб бащдаб лъаг1алида жаниб гьабураб х1алт1ул х1исаб кьеялъулаб данделъи.\nГьебги рагьун ветуправлениялъул начальник Хъарачу Г1амирхановас гьаб соналъул 6 моц1алда жаниб ккарал х1асилазул бицине раг1и кьуна ветуправлениялъул нухмалъулесул заместитель Т1алх1ат Шамхаловасе. Гьес г1одорч1аразе бицана гьадин:\n-Районалъул ветеринарияб хъулухъалъул х1алт1ухъабаз бербалагьиялде росун руго 24 росдал администрациялде гьоркьоре унел 70 маг1ишаталъул г1и-боц1и. Гьезда гьоркьор руго 24233 бет1ер ч1ег1ерх1айваназул, 129930 бет1ер г1и-ц1аназул, 821 бет1ер чуязул, 33676 бет1ер г1анк1у-х1елекоялъул, 737 бет1ер гьабзазул ва кутузул, 4173-найил т1улбузул, жалги Хунзахъ районалда, Кочубеялъул, Бабаюрталъул, Кизилюрталъул гочинабун г1и-боц1и хьихьулел зонабазда ва Калмыкиялда хьихьун ругел.\nТ1оцебесеб бащдаб лъаг1алида жаниб ветеринарияб управлениялъ Сибирская язва, Эмкар, Ящур, Нодулярный дерматит, Чума х1анч1азул, гьабзазул ва кутузул т1урищвей г1адал унтабазде данде гьабуна 808765 бет1ер г1и-боц1иялъе дару-сабаб. Бруццелез т1атинабизелъун хал-шал гьабуна 11384 бет1ер ч1ег1ерх1айваналъухъ, 3908 бет1ер г1и-ц1аназухъ, 224 бет1ер чуязухъ. Хал гьабиялъул х1асилалда баянлъана рехсараб унтиялъ унтун рук1ин 18 бет1ер ч1ег1ерх1айваназул ва 1 г1иялъажо.\nБруцеллез батана Моч1охъ, Харахьи, Г1орут1а, Мущули, Языковка, Багьараб росу, Ц1ада росдал гъутаналда ва Хунзахъ росулъ.\nУнти т1атарал х1айванал т1аг1инаруна щибаб рукъ ккун хал-шал гьабун, гьел рук1арал бак1азда гьабуна дезинфекция ва рац1ц1а-ракъалъи.\nЛейкоз бугищали лъазелъун хал гьабиялде бачун бук1ана 12021 бет1ер х1айваназул. Гьезда гьоркьосан 30 х1айван унтун батана гьеб унтиялъ. Рехсараб унтиялъ унтараб боц1и батана Хизроевасул ц1аралда бугеб СПКялда, «Баг1арав партизан» СПКялда, Бакьагьеч1и Гъамбулат гъутаналда, Г1обода Гъамбулат, Гьамишт1а Шпрингель, Ц1ада гъутаналда, Бакьагьеч1и Г1арада, Г1ахьалч1и Аслангерей, Самилахъ гъутабазда. Гьеб боц1иги т1аг1инабуна ва гьеб хьихьун бук1араб бак1 дезинфекция гьабун бац1ц1ад гьабуна.\nХламидиоз, лептоспироз, инфекциялъулаб эпидидимит бугищали лъазелъун хал гьабураб боц1уда гьоркьоб гьел унтаби загьирлъич1о.\nЦоялдаса цоял бат1иял унтабаз унтула нилъеда унти гьеч1елилан кканиги, х1айваналги. Гьедин, туберкулез бугищали лъазелъун хал-шал гьабуна 11785 х1айваналъулги. Цо талих1алъ гьеб унти загьирлъич1о.\nТ1омода гъоркь бук1унеб неца реч1ч1ун бугищ х1айваназдаяли лъазелъун г1умру гьабулеб 14 бак1алда хал гьабиялде бачун бук1ана 23477 бет1ер х1айваназул. Гьездасан 46 х1айваналъул т1омолъ батана неца. Гьел аслияб къаг1идаялда уна Гьоц1алъ ва Г1ахьалч1и участкабазде гьоркьоре.\nРоспотребнадзоралъул лъазабиязда рекъон, бруцеллезалъ гьаб соналъул 6 моц1алда жаниб нилъер районалда унтун вуго 5 чи. Гьездасан 3-язул боц1ухъ хал гьабуна гьеб лъарабго, амма боц1уда гьеб унти батич1о. К1игоял больницаялда регизарун сах гьарулел руго. Риидалил муг1рузда ругел гьезул боц1ухъги хал гьабизе буго.\nГьеб роспотребнадзоралъул лъазабиялда рекъон гьвеца яги катица х1анч1аразда гьоркьор ратана районалдаса 13 чи. Гьезул щугоял кколел руго Хунзахъа, цо-цо чи Хьиндахъа, Шотодаса, Ц1адаса, Бакьагьеч1иса, Гьац1алухъа, Харахьиса, Г1орут1аса, Г1урк1ач1иса. Щибаб г1адамазда х1анч1араб катида яги гьведа хадуб хал ккун бук1ана 10 къоялъ. Т1урищвараб гьезда гьоркьоб батич1о.\nЩибаб къойилаб х1алт1и т1обит1ула ветуправлениялда х1айваназул, г1иял, х1анч1азул гьан, гьездаса бахъулеб продукция: рахь, х1ан, хоно сахаб, квине бегьулеб бугищали лъазелъун овощал, пихъал турич1ел, хвеч1ел рат1а гьаризелъунги. Гьеб мурадалда гьабун буго 3966 экспертиза. Кинабго х1алт1и бачунеб буго электроннияб х1исаб-суалалда.\nХадубги Хъ. Г1амирхановас жиб-жиб участокалъул ветеринарияв х1алт1ухъан ах1ун, щивасул отчеталъухъ хал гьабун, г1олел г1оларел рахъазул бицун, х1алт1ухъаби ах1ана жиде-жидеда т1адаб х1алт1и роц1ц1инабизе, г1унгут1аби лъуг1изаризе. Лъик1 х1алт1аразе кьуна реццалъул т1амчалги.\nДанделъиялъухъ г1енеккидал ветуправлениялъул х1алт1и унеб буго щивасул жинди т1ад къараб х1алт1удехун к1удияб жавабчилъиялда ва рахъи кьеялда. Республикаялъул управлениязда гьоркьобги гьеб лъик1азул кьеразулъ рехсолеб буго.\nгьезие гьеб х1алт1улъ хадубккунги бергьенлъабиги, бит1 ккейги.


ХъахIкъараялъул чIегIераб къо » MaгIарухъ - Авар Басмабазул Цолъи\n( «Нусракь» абураб маргьуяб улкаялъул цо чIинкIиллъи)\nТIоцебесеб си. ЦIадулаб балагь\nБугила Нусракь абураб гучаб, эркенаб пачалихъ. Гьелда сверун, кидаяли китаяз гIадин, къед эхетун гьечIила, хучдуллъун зодор къалел мугIрузул тIогьазда ганчIил сиял ран ругила.\nЮгалдасан тIаде кIанцIун, цIолболаз рухIанила Нусракьалъул кьурулазул чанго росу. Бищун кIудияб балагь рещтIанила тIоцебе нухда батулеб, габурлъиялда аскIоб, кьурул мегIелабазда рекIун чIараб ХъахIкъара росдада-щулалъиялда.\nТушманас Нусракьалда хIетIе чIанилан лъазарулел цIаяз гьеб кьалулаб хабар киса-кибего рагIизабилелде, тохлъукьего гьужум гьабураб цIолболазул аскаралъ хъвехъанила ХъахIкъараялъул гIадамал, талавур гьабунила гьезул буголъи, цинги росдада цIаги гъунила. Гьединал рукIанила кьалулал къанунал, цIакъго кьварарал ва согIал рагъул соназул гIадатал.\nЦIолболазул бодул бетIер Гиргал ракI бохун букIанила, цIадул мацIаз чIикIулел кьурулазул минабазухъ валагьун. Нусракьалде чабхъен гьабизе хьул лъейго кIудияб бахIарчилъи кколаанила гьесул халкъалъе. ЦIолболазул улка ва гьезул тахшагьар Цахта жидедаса шималияб рахъалда бугеб кьурулазул пачалихъалъ чанцIулго асир гьабун ва тIад гIакIа лъун чIезабун букIанила. Гьеб киналъухъго дагьабниги рецIел босизе кIванилан, дваргъиялда кIетIанила Гиргал ракI.\nХъахIкъараялъул гIемерисел гIадамал, росуги тун, бажарараб боцIи-мал цадахъги бачун, нохъазда рахчанила. Тушбабазе жаваб гьабизе росулъго чIанила нахъе къай щибали лъаларел, цIолболазул би гIемер тIурал рагъул устарзаби. КIиазарго чи вугеб Гиргал къокъаялда данде анила ХъахIкъараялдаса нусго гIолохъанчи.\nКIиабилеб си. ГIалимчиясул хIужра\nХъахIкъараялъул цо гьитIинаб колода, кьурулъ бикIараб хIужра-рокъов гIумру гьабун вукIанила ГIакъилдада абурав, рахьгIан хъахIаб, халатаб мегежалъул херав. Гьаб росу бухIараб рогьалилъги тIахьазде къулун вукIанила гьев. ХIужраялъул къваридаб гордухъан бихьулеб букIанила гьесда цIадулъ босараб росу.\nЛахIчIегIераб кIкIуй, зобалазде баханагIан, хъахIлъулеб, накIкIазулъ жубалеб букIанила. Гьале гьеб цолъанила цIадал къатIрабигун ва гIисинккун гIободе щенанила. Росулъа къватIире раччизе заман гIечIел ялъуни гьеб тезе инкар гьабурал хараби чIагого рухIараб махIги гьезул чурхдузул лъугьараб чIегIераб кIкIуйги жура-гъуранила цIорораб мугIрузул гьавагун.\nЦIолболал хъата-масан нахъе лъутун анила, Нусракьалъул бергьун машгьураб, сверухъ тавуш тIибитIараб бо бакIарилелде.\nГIакълудадал рагIабазухъ гIинбан, хъахIкъараялъулаз хехго росу цIигьабунила – мажгитал, мактабал, гьабал, къебелъаби, корал, бокьал, гьорал, рукъзал…\nЛъабабилеб си. Заназда хатIал\nТушбабаздаса росу-ракь цIунулаго хвел насиблъарал ХъахIкъараялъул бихьинал росдал некIсиял хабалазул бакъбаккул рахъалда кьерухъе рукъанила. Гьезул заназда хъванила гьарурал ва хварал сонал. Абадияб рокъоре гьел къокъараб къо киналго заназда цого бугила.\n«БахIарзазул хобал» абун цIар лъунила халкъалъ гьев нусго рагъухъан вукъараб бакIалда. Гьезул заназухъ даим лъалхъулила нухлулал. Бищун тулакал цIумалги бакънал берцинал хIанчIиги рещтIунила гьезул заназда. Бищун гьайбаталгун гIажаибал тIугьдулги рижулила гьел хобазда. Бищунго регьарал цIадал гаралги хIеренал гIаздал хIулабиги рортулила гьенире. Бищунго хIикматал нуралги чIолила гьел заназда тIад. Бищунго инсаниял инсанзаби рукъун ругила гьеб сверуда. Гьединал гIадамаз цIунулила гIумруялъул магIнаги, гIинги, тIагIамги, тIокIкIинги. Гьедин хъван бугила ГIакълудадаца тарихияб къисаялъул анцIила ункъабилеб тIехьалда.\n» Сагьада бодул росаби чIунти


С. Кривенко: "Украиналда чIваразул улбузул гIарзаби руго".\nУкраинаялда чIварав Россиялъул рагъухъабазда гьоркьор цIикIкIанисел дагъистаниял ругин лъазабуна 29 августалда Сергей Кривенкоца.\nГражданияб жамгIият цебетIезабиялъулги инсанасул ихтиярал цIуниялъулги рахъалъ Россиялъул президентасда цебе гIуцIараб щураялъул вакил ккола гьев. ЭР-ялъ бицун букIана гьесги гьесда цадахъ хIалтIулей Элла Поляковалъги ЦIех-рехалъул комитеталде гIарза хъван бугин Украинаялъулгун гIорхъода Ростов мухъалда чIварав ичIго рагъухъанасул хIакъикъат лъазабеян гьарун.\nСергей Кривенкоца абулеб буго гьеб рагъ 13 августалда ккун бугин. Гьенив чIван вугин нусиде гIагарун чи, лъукъун вугин 300 чи. Гьезул сияхIги мухIкан гьабулеб бугин, къойилго гIадин рачIунел-рачIунел ругин чIваразул гIагарлъиялъ гIарзаби.\nКривенкол пикруялда рекъон, Украинаялъ Росиялъулгун официалияб куцалда рагъги лъазабун гьечIеб мехалда жибго жиндаго чIараб батIияб пачалихъалде рагъизе Россиялъ рагъухъаби ритIи мекъи буго. Гьеб ккола гьезул жидерго жанисеб иш. Гьенире рагъухъаби ритIизе буюрухъ президент Путиница кьезе кколила. Гьеб кьун бугищалиги лъазабилила жиндица.\nРитIулел ратаниги, битIун ритIулел ругин Россиялъ Украинаялде рагъухъабиян рикIкIунеб буго Дагъистаналъул ЖамгIияб палатаялъул нухмалъулев хисулев Алюсет ГIазизхановас. Украина батIияб пачалихъ гьечIищин гьикъидал, гьадин жаваб кьуна гьес ЭР-ялъе.\nАлюсет ГIазизханов: «Цогидаб пачалихъ букIаниги щиб, нижее доба кколеб-толеб жоялъул ургъел гьечIого букIунаро. Америкаялъул Цолъарал Штатал дунялалъул доб цояб рахъалда руго. БукIаниги дунялалъул бокьарб бакIалда кколеб жоялъул ургъел дозие букIунеб мехалда, гьанир Украинаялда мадугьалихъ ругел нилъ щай ургъел гьечIого рукIине кколел? Бокьиладай лъиениги бокьилародай абунищ рукIине кколел? Россиялда гIамал-хасият рекъарабги, гьелъие гIагарабги ракь буго доб. Гьединлъидал РОссиялъ гьенир жиндирго мурадал цIунизе ккола. Крым бахъунилан хIехьезе кIоларого руго дол. Жинда рухI речIчIун букIин Россиялъ бихьизабурабго, бихьулищ киналго – тIубараб дунялго гьелда данде бахъараб, гьелдаго цадахъ Америкаялъул Цолъарал Штатазул кIалдибе балагьун чIараб Европаги бахъун бихьулищ гьелда данде?».\nУкраинаялда чIваралин абулел рагъухъаби рукIун руго 18 абилеб мотострелковая дивизиялдаса. Гьелда хурхараб аудио буго интернеталде рехун. Гьениб гIурус чияс (командир вугин ккола гьев) рагъухъабазда абулеб буго кидаяли гIурус армиялда ссиялда рукIанин кавказиялги гьезул «гIалхулаб дивизияги». Гьанже абуни нужеца нужго суризарулел ругин, нуж хIинкъучал ругин, хъуяб-бацIцIадаб батIалъи гьечIого, балеб буго гIурус командираз дагъистаниязде. ГIицIго цояс кьолеб буго гьесие жаваб, гьебги рагIун-рагIилареб куцалда. Аудиоялдасан бичIчIулеб буго дагъистанияз рагъде ине инкар гьабулеб бугеб гIадин.\nГIурус командир: «Кидаго киназдасаго мутIигIал рукIана кавказиял, кидаго киназдасаго чIухIарал рукIана кавказиял, бокьараб бакIалде бокьарав чиясе гIоло хIалае рахъине хIадурал рукIана кавказиял. Крымалде нилъ рачIунеб мехалда нилъедаса киналго рукIана хIинкъун. Гьале, гIалхулаб дивизия бачIине бугилан абун бицен букIана, цониги нухалда туманкIги кьвагьичIого Россиялъе Крым бахъанилан абун 18 бригадаялъул хIакъалъулъ Крымалда гьанжеги буго бицен. Амма гьанжейин абуни нуж хIинкъана. БитIараб буго, гьаб жо буго рагъ. БитIараб буго, цо-цо мехалда гIадамалги хола гьенир. Амма нуж нужерго командиразухъ гIенеккани, чIаго хутIизе руго. Гьединлъидал гьанже нуж нужерго хьвада-чIвадиялъе баян кьураб кагъат хъвазе а, хъвай нужерго унтабазулги, проблемабазулги. ТIокIалъ дие нуж гьаб мухъилъ рихьизе ракьангицин гуро».\nУкраинаялда чIваралин абулел рагъухъабазда хурхун Дагъистаналда лъицаниги лъазаби гьабун гьечIо. ГIицIго абулеб буго гьел кколин Атланаулалдаса, Халимбекаулалдаса, Шагьадаса гIолохъаби. ГьечIо гьезул эбел-инсуца гьарурал лъазабиялги.\nЦо-кIиго къоялъ цебе интернеталде рехун букIана гьел васазул сияхIги. Амма тIадбалагьун гьел чачаназул цIарал рукIана.


Камазистазул "чвантинибе" бегьулеб квер\nRussia -- KAMAZ truck in Russia, undated\nБачIунеб соналъул маялдаса байбихьун цIикIкIинабизе буго рикIкIадаб манзилалъ юк баччулел чIахIиял автомашинаби рачунез кьезе кколеб магъало. 12 тоннаялдаса цIикIкIун юк босулел автомашинаби рачунез щибаб километр рикIкIун кьезе ккезе буго ункъгогIан гъурущ гьанже бугеб гъурущгун бащдаялде дандеккун.\n«Камазал» рачунел дандечIун руго гьеб хIукмуялде, амма тIадагьаб автомашиназул бетIергьабаз абулеб буго битIараб хIукму бугин, щайгурелъул гьединаб бакIаб цIайи тIасан ун хадуб кIудияб зарал кколеб бугин хъил тIурал нухазейин.\nРоссиялъул хIукуматалъ гьабураб гьеб хIукмуялда дандечIарал акциял лъазарун нухде рахъунги рукIана юк баччулел автомобилалъул бетIергьаби. 12 тоннаялда цикIкIун юк баччулезе магъало цIикIкIинабизе бугин 15 ноябралдаса байбихьунилан лъазабун букIана тIоцебе, амма «Камаз» ва цогидалги, бакIаб юк баччулеб автомобиль бачунез жалго дандечIун рукIин лъазабураб мехалъ хIукму гьабун буго гьеб магъало бачIунеб соналъул тIоцебесеб маялдаса байбихьун чIезабизе. Гьебмехалде щвезегIан гьез кьезе буго цебего гIадин цо гъурщги бащдабги гIарац. Амма «Камаз» бачунел кингоги рази гьечIо гьеб хIукмуялда. Щибаб километр хIисаб гьабун гьеб гIарац кьолеб бугон жидее щибниги хайир хутIолеб гьечIин гIарцулилан. Мисалалъе «Эркенлъи» радиоялъ гара-чIвари гьабурав МахIачхъалаялдаса ГIабдулагьица абулеб буго жиндица гьадинги босуларила 10 тоннаялдаса цIикIкIараб юк, гьеб гIарац кьезе биччантейила 12 тоннаялдаса цIикIкIараб юк баччулел гIадамаз.\nГIабдула, «Камаз» автомобиль бачунев: «Руго гIадамал 60-70 тонна босулелги, гьединазе нухазда цIадирабиги лъеха гьезул юк борцунел, гьезухъа бахъе гьеб магъалоги. Дица щай гьеб гIарац кьезе кколе, анкьгоялда анцIго тоннаялде щвезегIан гурони юк босуларев чияс. ГIемерал гьединаб дагьаб гурони юк босуларел чагIи дида цадахъ хIалтIулел. Мисалале дун ине вуго 15 азарго гъурщиде Майкопалдаса къайидул цIезе. Гьеб 15 азарго гъурщидаса гьез абураб магъалаго кьунани дие щиб хутIизе бугеб? Гьадинги автомобилалъе гьитиIнаб гIунгутIи каниги гьелъи хIажатаб тIагел босаралъухъ уна дир гIемераб гIарац. 15 зарго гъурущ цохIо гьакибералъухъ уна».\nАмма гьеб хIукму ритIухъ гьабулелги руго автомбиль бачунезда гьоркьор. Гьединазул цояв ккола МахIачхъалаялдаса МухIамад Лабазанов Гьес бицунелда рекъон Дагъистаналда ругел федералиял шагьранухал бакI-бакIалдаса хвезарун руго гьеб цIакъго бакIаб юк баччулел автомбилал сабаблъун.\nЛабазанов МухIамад: «Автомобиль бачунев хIисабалда дица рахъккола гьеб хIукмуялъул. Щайин абуни, тIоцебесеб иргаялда гьел «Камаз» бачунез кьоларо кинабгIаги магъало, живго жиндаго чIарав бизнесчи хIисабалда гьесул кибниги гьечIо хъвай-хъвагIай.\nКIиабизе босани гьез квешго хвезарула нухал. Хасало цIорораб хъилтIураб шагьраялда тIасан гьел арабго хъил гъур-гъурун кескал лъугьуна гьелъул. БагIарараб риидалги гъорлъан тамахлъараб гьеб тIасан бакIаб цIайи арабго биххун уна. Гьелъие мисалалъе бачине бегьула Гъизилюрталда бугеб чабах баччулеб карьер. ГIемер тIасан Камазал ун магIарухъ бугел чабххил нухалде сверун буго гьениб аскIосан бугеб хъил тIураб нух».\nКIудияб юк баччулеб автомбилаз гурин шагьранухал хвезарулел ругел, гьел холел ругин нухал къачIалел идарабаз букIине кколеб къадаралда нухазде хъил тIечIолъиялан абун, юк баччулел автомобилазда тIад лъураб магъалоялда дандечIун вуго тIадагьаб юк босулеб автомобиль бачунев, Шамил мухъалдаса ГIазизов Увайс\nГIазизов Увайс: «Дора Москваялда гIодорги рукIун Дагъистаналъул шагьранухазул хIал щиб гьезда лъалеб. Нухал хвелареб къагIидаялъ букIине кколеб технологиялда рекъон тIеха хъил. «Дагавтодоралъ» г1адин 15 см. бицалъиялда тIезе кколеб хъил, 7-8 см бицалъиялда гурони тIолеб гьечIони нухал хвечIого рукIиниш?»\n3 тоннаялдаса цIикIкIун къайи баччулеб бугони, лицензия босизе кколаан чанго соналъ цебе Россиялда автомобилазул бетIергьабаз. Гьанже Пачалихъияб Думаялъ гьелъие ахир лъуна. Гьелъие квербакъи, цо рахъалъ, Дагъистаналдаса ГIисалмухIамад Набиевасги гьабун буго. Гьев ккола лъидаго рачIел шоферазулгун даранчагIазул ассоциациялъул нухмалъулев. Гьесда лъикIаблъун бихьулеб буго гьеб гIарац, ай цо километра рикIкIун кьезе тIадаб 3 гъурущги хадубги, чIахIиял автомобилазул бетIергьабазда тIад лъолеб цогояб магъало хIисабалда кьезе. Амма гьеб ккола цогидаб магъало малъичIого кьезе кколеб гIарац.\nХIалтIизе инкар гьабиялъул тадбир лъугIун гьечIо\nМитинг жеги цебе буго


Р. Мирзаханов : "Щай кидаго къуваталъухъ букIунеб "хIакъикъат?"\nНизамцIунулез сверун ккун букIараб ГIабдуселим Мирзахановасул мина\nТабасаран мухъалда чIварав Рамис Мирзахановасул гIагарлъиялъ лъазабулев буго гьев къуваталъул идарабаз мекъи ккун чIван вугин, амма гьеб ишалъе мукIурлъизе бокьичIого низамцIунулез гьев экстремистасе кумек гьабулев вукIанин чIезабулеб бугилан. Гьелда разигьечIеб чIварасул гIагарлъиялъ Россиялъул президентасухъеги, жанисел ишазул министрасухъеги кагътал хъван руго.\n21 сентябралда Табасаран мухъалъул Акка росулъ гьеб мухъалъул мажлисалъул депутат 34 сон барав Мирзаханов Рамис чIван вуго. Къуваталъул идарабзул баяналда рекъон гьебго росулъа изнугьечIого яргъидгIуцIаразул гIахьалчи Мирзаханов ГIабдуселим вахчизавун вукIун вуго Рамисица, низамцIунулез гьев кквеялъе хасал тадбирал тIоритIулеб мехалда Рамис нусги босун гьезде тIадекIанцIун вуго. Жалго цIуниялъе гIоло речIчIун жогун чIванин къуваталъул идарабаз Мирзаханов Рамисилан лъазабуна гьез официалияб баяналда.\nРуслан Мирзахановасул бухIараб автомобиль\nАмма Рамисил гIагарлъи гьеб баяналда рази гьечIо гьез лъазабулеб буго низамцIунулез мекъиккун чIван вугила гьев. Амма жидецаго гъалатIги биччан цойгидав чиясул бакIалда гьев чIван вукIиналъе мукIурлъулел гьечIила гьел. Гьединлъидал ургъун бахъанила гьез Рамис экстремист ГIабдуселим Мирзахановасе кумек гьабулев вукIанин ва гьес жидеде тIадекIанцIи гьабунин абураб жо.\nЧIварав Рамисил кIудияв вац Русланица «Эркенлъи» радиоялъе бицана дагьаб цебегIан жиндир азбаралъуб чIезабураб автомобиль бухIизе хIалбихьун батанила щалали лъаларел чагIаз. КIиабилеб нухалдаги гьез цIа гъун бахъиналде жидеда бихьун гьеб свинабиз кIун букIанила, тIокIалги гьединал ишал такрарлъиялда хIинкъи букIиналъ вацалги жалги хис-хисун къаси-къаси жиндир азбар цIунун рукIунаанила. Гьедин 21 сентябралъул сардилъ къватIисан гьабзазул хIапиги рагIун жив къватIивеххун вакканила, гьедин жиндир кавудахъ вахчун цо чи вихьанила, амма гьев щивали лъачIила жиндида. ЦIидасан автомобиль бухIизе вачIарав чи ватилин абун жиндица гьитIинав вац Рамисиде ахIанила гьанивеххун вачIаян абун. Кьижаралъуса васги вахъинавун жив азбаралъуве щолеб мехалда жиндида автомат кьвагьулеб рагIанила.\nМирзаханов Руслан: «Нижеда автоматалъул кьвагьиги рагIана, гьелдаса хадуб бащадаб минута ун хадуб кьвагьугейила жив Рамис вугин ахIулеб вацасул гьаракьги рагIана. Гьеб кьвагьи бахъараб рахъалдехун векерулев вукIана дун, аскIове къагейила къани мунги чIвалилан ахIана цо чияс дитIе. Гьесухъ гIинги тIамичIого векерана дун вацасде аскIове. Гьев жеги чIаго вукIана, гьесие кумек гьабейин ахIделев дунги вукIана диде регIарав чи гьезулги вукIинчIо. Гьел гьанире доре телефоналъ ва рациялъ ахIун жигаралда цо жоялъул бицунел рукIана. Гьезул харбида гьоркьосан дихъе кквезе щвана гьезул цояс, - «Мага, дуца батIияв чи чIван вуго», - ян абулеб. Дун гьев азарханаялде вачине автомобилалда хадув вортараб гIан мехалда гордухъан дир лъадуда бихьун буго гьесул жаназа цойгидаб бакIалде бехъерхъулеб. ТIад вуссун щвараб мехалда гьелъул хIисаб гьабун бажарулеб хIал букIинчIо дир. Амма гьеб мехалдаги дида рагIана гьезул цояс нилъеца батIияв чи чIван вугилан ахIулеб».\nЧIварав Рамиc Мирзахановасул хутIана кIиго лъимер\nТIад вуссун жив щвелалде чIварав Рамисил кодоб нусги лъун баталина жиндида, аскIобе телефонги реххун баталинан бицана Русланица. Жидецаго батIияв чи чIван вукIин лъараб мехалда гьеб бахчиялъе гIоло нусги босун жидеда тIадекIанцIи гьабунин гьесилан абурал баянал кьезе лъугьанила гьел. Жиндихъе щварал баяназда рекъон гьел низамцIунулел рачIун рукIун рукIун ругила жидер мадугьалихъ ругел изнугьечIого яргъидгIуцIарал Мирзахановазул мина сверун кквезе ва гьени вахчун вукIарав табасараналъул экстремистияб къокъаялъул гIахьалчи Мирзаханов ГIабдуселимида хадур. Гьел Мирзахановал кколел руго Рамис Мирзахановасул гIагарал чагIи, амма гьел экстремистияб нухде лъугьиндал жидерги гьезулги кинабниги гьоркьоблъи букIинчIилан бицана Русланица.\nРуслан Мирзаханов: «Табасараналъул амирилан абулев вукIарав Мирзаханов Фезулиги, туснахъалда вугев МухIамад Мирзахановги нижер вацгIалзаби ккола, гьезулги нижерги гIахьалав цойги вацгIаласул вас ккола гьев ГIабдуселимги,амма къогогIан соналъ нижерги гьезул щибниги гьоркьоблъи букIинчIо. Гьоркьоблъи букIинчIолъи бихьизабула бащадаб лъагIалица цеве дир эмен хвараб мехалда гьезул цониги чи зигараялде вачIун вукIинчIолъиялъ. Нижеца рикIкIад гьаруна гьел. ТIубан гьездаса батIияб хъизан буго нижер. ЦIакъ гьел вагьабиязде дандечIарав чи вукIара Рамисги. Гьесие зама-заманалдаса хIинкъалабиги кьолаан. Бадибе абичIониги гьесде мун гIодойвиччан вукIайин, цеве балагьун вукIайин абун ругьалабиги щолаан чанги. Гьеб къуваталъул идарабаздаги лъикI лъалаан, нижер хъизамги лъалаан гьезда гIемерго лъикI. Амма гьанже жидецаго мекъаб ишги гьабун щибниги гIайиб гьечIев чи чIвараб мехалда, гьесулги вагьабияв лъугьинабизе къваригIун буго гьезие. Рамисида жив батIиял чагIаз чIвалин кколаан, амма низамцIунулездаса гулла щвезе гьесда ракIалда букIинчIо».\nЖидее щибниги гьел низамцIунулездаса къваригIун гьечIила. Жидеца тIалаб гьабулеб бугила щибниги гIайиб гьечIев, кидаго экстремистазде данде къеркьолев вукIарав Рамис Мирзаханов экстремистазул кьерулъа вахъи. Гьезул гъалатIалъе гIоло чи чIвараб гIечIого гьесда экстремистилан абураб рогьо рекIинабиялда данде ругила жалилан лъазабулеб буго чIварасул гIагарлъиялъ. Гьеб лъугьа-бахъиналъе букIине кколеб къиматги кьейин, гьелъул цIех-рехги гьабейин тIалаб гьабун Мирзахановаз кагъат хъван буго Россиялъул президент Владимир Путинихъе. Щай гьеб Дагъистаналда кидаго "хIакъикъат" къуваталъухъ букIине кколеб?\nР. Мирзаханов : "Щай гьеб кидаго къуваталъухъ букIине кколеб "хIакъикъат?"


Цены на рыбу и икру в Астрахани\t4 года 2 мес. назад\t#11\nЦены на рыбу и икру в Астрахани\t4 года 2 мес. назад\t#12\nЦены на рыбу и икру в Астрахани\t4 года 2 мес. назад\t#13\nЦены на рыбу и икру в Астрахани\t4 года 2 мес. назад\t#14\nЦены на рыбу и икру в Астрахани\t4 года 2 мес. назад\t#15\nЦены на рыбу и икру в Астрахани\t4 года 2 мес. назад\t#16\nЦены на рыбу и икру в Астрахани\t4 года 2 мес. назад\t#17\nЦены на рыбу и икру в Астрахани\t4 года 2 мес. назад\t#18\nЦены на рыбу и икру в Астрахани\t4 года 2 мес. назад\t#19\nЦены на рыбу и икру в Астрахани\t4 года 2 мес. назад\t#20


"РухIчIаголъаби" гIадамазде руссинариялъул къагIида\nАраб анкьил бищунго хъуй гIемераб ва инжитаб хабарлъун лъугьанин абизе бегьула Калмыкиялда буддистазул храмалда дагъистанияс гьабураб "гьунар". МахIачхъалаялдаса СагIид ГIусманов абураб рухIчIаголъиялъ инжит гьабун буго гьезул буддистазул гIаламат ва ролик реххун буго интернеталде.\nЩай "рухIчIаголъи" букIунеб? Щай гурелъул инсан гьелдаса ватIа вахъизе лъалеб аслияб гIаламат намус, бегьулебги гьукъарабги жоялъул гIурхъи лъай.\nГьебги лъани, намусги букIарабани инаандай гьев чияр ракьалда гьезул диналда, хасаб халкъалъул рухIиял мисалазда хъатIулеб жо гьабизе? Инароан, гьеб буго гьеле гьеб намус гьечIолъиялъул гIаламаталдаса. Кинха чIезабулеб намус гьечIеб рухIчIаголъи гьукъараб гьабиялдаса?\nЦохIо хIинкъиялдалъун. Дагъистаналда, Чачан республика, Ингушетия гIадал бакIазда гьелъухъ бетIер тIаса босизе рес букIана, хIинкъула ва гьабуларо гьелда релълъараб жо. Калмыкиялъ бегьилин ккун бугоха гьесда "гьунарал" рихьизаризе. Гьеб гьунаралъухъ тIубараб Россиялда Дагъистанги суризабуна, ахиралда дозда цеве накабазда чIун тIаса лъугьаянги гьаризе ккана. Гьабун гьечIищха кIудияб "гьунар"?\nТIокIабги кIудияб ахIмакълъи ургъун гьабизе тIамуниги хадур гъелароан. Гьалъ сундул бицунеб бугеб? Гьалъ бицунеб буго жакъасеб Дагъистаналда кигIан нилъеца какал раниги, вагIзаял такрар гьаруниги жеги жагьиллъигун бецIлъи тIегьалеб букIиналъул.\nКинаб ахIвал-хIалалда чи кIудияв гIезе кколев батIияб диналъулги, халкъалъулги, бакIалъул адаб тараб, гьел инжит гьарулеб жо бегьулареблъи лъангутIизе. Асда гIадамалгойищ рихьичIел? МагIарулаз абухъе гьеб киналдасаго махIрумлъизе хIамил гIинзунивищ гьев гIурав?\nГьаб буго тIад гIалимазабиги, хъвадарухъабиги хIалтIизе гIураб тема. Дир хIисабалда телевидениялъги лъикIан гъваридаб журналистазулаб цIех-рех гьабизе гьев чи цIалараб, тарбия щвараб, гIураб бакI, гьесул сверухълъи лъазабизе.\nЧIобогояб бакIалда бижараб пикру гьеб гуро. Кин гъосда ракIалдецин ккараб буддистазул храмалдеги ун малал хьвагIизе бегьилн гьенир абун. Гьеб киналъулго хIисаб гьабун дида цо бетIер сверарал гIолилаз цоцадехун чухIулеб чIанда ракIалде бачIуна мех-мехалда.\nДун университеталда цIалулеб мехалда Сепараторный поселокалда рахьгун чед бичулел тукаби рукIана нижер. Бакъанида дора ричарулел руччабиги рокъоре риччан, дунго чIолаан кватIизегIан рахьгун чед бичун. Цо щиб бугониги цIалулеб жоги букIунаан дир, хинаб печалда аскIов чайги гьекъон сордо бащалъизегIан чIолаан.\nЦо бакъанида битIун гIумруялъул 18 соналде рахарал, къвалакь "арбузал ккураб" къапила кIусана дир тукада цебе харбида. Рагьараб гордухъа рагIулеб букIана гьез бицунеб щинаб.\nЩивалиго Шамаца хIинкъизарун Таркиялде рачарал телкабазул, гIарацги босун тIад буссинабичIев чиясул, камазистаздаса бахъараб гIарцул ва гIемерал "гьунарал" рехсолел рукIана. Рецц гьабулаго гьоркьо-гьоркьоб реххун бачIунаан цо цебехун дида рагIичIеб калам "он конкретный беспредельщик" абураб.\nГьеле гьеб "беспредел" абураб рагIи дида цIогьазул дунялалда гьел понятияби абурал жалазда данде кколареб ничаб жойин рагIун букIана. Гьанир гьал къватIул жалаца рецц гьабун, кутакаб иш гIадин хIалтIизабулеб бугоан гьеб рагIи. Аб гIел гIадада кодоса анинха гьанже, гьазда жалго цIогьазул хьвада-чIвадицин къосун буго. Лъарас лъараб гьабиялде ана гьанже ишин ракIалде ккун букIана до мехалда.\nХадуб 90 абилел соназул бащалъуда цо-цо гьел "конкретный беспредельщикал" гIумруялъул, кIуди-кIудиял тахбакIазул хважаиналлъунцин рахъанин рагIана. Рихьулел рукIана гьел телеэкраназда, газет-журналазул гьурмазда ва данделъабазул цебесеб кьерда. Гьеле гьеб халкъ бихьана дов Калмыкиялда малал хьвагIулев бахIарчиясдаги.\nГьесда лъалеб буго цохIо хIакъикъат - лълъурдул рекулеб хIалалъ кьабгIи щолареб бакIалда гьеб "беспредельщиклъи" гьабизе гьукъунгьечIолъи. Гьалдаса хвасар гьаризе буго кIиго нух: тарбия кьей ва хIинкъи зари. ТIоцебесеб гьабизе ккола рукъалъ, къватIалъ, школалъ, мажгиталъ ва пачалихъалъ.\nКIиабилеб - низам цIуниялъул идарабаз ва пачалихъалъул къануналъ. Гьеб кIиябго чучлъиялъул хIасилалда гIун бачIуна гьединаб боцIи. Гьел гIадамазда релълъинаризе хIажалъула цIал ва такъсиралъухъ нахъ буссин ва рахIму гьечIеб тамихI. БатIияб мацI гьезда бичIчIуларо. Хабар лъикIаб рагIайги.\nДагъистаналда культураялъул даража гIодобе кколеб буго\nБацIунищ бидуца намус?\nРишватчагIазда яхI-намус щиб жояли лъаладай?!\nИнсуца чIван йиго жиндирго кIиго яс


Балахьунибе рагъулаб техника бачIана\n8 апрелалъул рогьалилъ Унсоколо мухъалъул Балахьуни росулъе бачIун буго рагъулаб техника. Гьедин дагьалъ чIун гьениб рохьоб кьвагьа-гIанхъи бахъун буго.\nРосулъ жанибги байбихьун буго рокъо-рокъоре хьвадун низам цIунулез документазул хал гьабизе.\nУнсоколо мухъалъул Балахьунибе рагъулаб техника битIиялъул магIна терроралда дандечIун хасаб операция тIобитIи бихьулеб буго бакIалъул гIадамазда. Амма гьелъул хIакъалъулъ официалияб куцалда бицен гьабураб бакI гьечIо терроралда дандечIараб Миллияб комитеталъул сайталда.\nЭР-гун букIараб гара-чIвариялда бакIалъул гIадамаз бицунеб буго 8 апрелалъул рогьалилъ гьенир байбихьарал тадбиразул.\nБалахьуниса гIадан: «Жакъа гьанибе бачIунеб бугеб техникаялъул лъугIел гьечIо. Бицун бажарулеб хIал гуро. Дир яц йикIана бицуней нухго гьечIеб бакIалде, гохIилъе, бахинабулеб бугоанила «Урал» машина… Дида лъаларо, кодоб таманча бугев чи гьаб росулъ жанив вугищалигицин».\nБалахьуниса чи: «Радал сагIат анлъгоялдехун рачIана, нусгоялдаса цIикIкIун машина рехана гьанибе. Цинги вертолеталги рачIана – ункъо-щугониги. МагIардехун ана гьел киналго. Хадуб байбихьана рохь бухIизе. Эб свинабизе ине ресги кколароха нижер. Росулъ жаниб гьабулеб жо гьечIо. Паспортазул хал гьабулеб буго рукъ-рукъалъуре раккун».\nЭР: «Нужер гьенир цереги рукIана гурищ низам цIунулел?».\nБалахьуниса чи: «РукIана, Нижний Новгородалдасайищали гIурусал. Гьанже батIиял руго. Нижер гьаниб рагъулаб бутIа гIадаб жоги рагьун, посталги лъун рагъулал хъулухъчагIи чIаралдасани кIигогIаги сон буго. Гьез хал гьабула росулъе жанире-къватIире рачIунел чагIазул. Хасаб операциялдехун бухьен букIунаро гьезул. Гьанже рачIарал чагIи тIубан батIиял руго. Гьелги Дагъистаналдасаго чагIи руго – магIарулалги цогидалги. ЦIакъго гIемераб техникаги буго – «Уралал», «Газелал» … Номерал тIад гьечIел машинабиги руго».\nЭР: «Бицунеб букIана рагъулал хъулухъчагIи нужер гьенире гурелги, Генуреги, Временноялдеги, цогидал росабалъеги рачIанилан».\nБалахьуниса чи: «РукIана, анкьалъ цере – Генурги Майданскоеялдаги. Гьанире, Балахьунире, рачIун рукIинчIо… Нижехъе рачIунеб нухда буго кьодухъ лъураб пост. Гьанире рачIине ккани, бахине ккола ункъо пост...».\nХасал операциял тIоритIиялъулги гIадамал тIагIиналъулги рахъалъ гIемер рехсола Балахьуни росдал цIар. Масала, ахирисеб нухалда гьеб росдал цIар бахъун букIана исана февралалда тIагIарав гьениса ГIадалав ИсхIакъовасда хурхун. МагIарзулкъалазе операция гьабизе МахIачхъалаялде арав гьесулгун телефоналъул бухьен 17 февралалда къотIун буго. Каиралда цIалулев вукIанила гьев цо заманалда. РекIехъе Къуръанги лъалаанила.\nГьаниб цебехун бицухъе, кIиго сон бала гьениб паспортазул низам чIезабуралдасаги. Гьединго паспортазухъги балагьун гурони росулъе жаниреги къватIиреги риччалареб низам буго гьенир мадугьалихъ ругел цогидал росабалъги.\nБелехьдерида аскIоса гIебеде рагъулаб техника бакIарулеб букIиналъул хIакъалъулъ баянал 30 марталдаго раккун рукIана. Гьедин 2 апрелалда низам цIунулез официалияб куцалда лъазабуна жидеца Унсоколо ва Хьаргаби мухъазда гьоркьоб контртерроралъул низам чIезабунин. РагIалде щванищ гьеб, щвечIищали мухIкан гьабичIо.\nАскарияз чадирал чIван руго


1 февралалда МахIачхъалаялда митингалде рахъун рукIана чамалиго моцIаз харжал щвечIел «ЭКО-М» компаниялъул лъухьарухъаби.\n1 февралалда МахIачхъалаялда митингалде рахъун рукIана рищни-къулалдаса тахшагьар бацIцIад гьабулеб ЭКО-М компаниялъул хIалтIухъаби. Гьез абулеб буго жидее кьолел гьечIин харжал, премиял, гьединго цIикIкIинабун бугин бакIаризе кколеб бакI, тIалъиялъул рахъалдасан жидедехун бербалагьиги цIакъго ццидалаб бугилан. Амма гьеб компаниялъул нухмалъулес гьеб кинабго гьереси гьабулеб буго.\nРищни-къулалдаса шагьар бацIцIад гьабулеб «ЭКО-М» компаниялъе кьезе тIадаб 25 млн 600 азарго гъурущ жидеца январь моцIрол байбихьудаго битIанин жаваб кьуна ЭР-ялъе МахIачхъалаялъул мэриялдасан. Шагьаралъ гьезие гIарац кьолеб буго гIицIго къватIал лъухьаралъухъ. Рощнол гохIал ракIараралъухъ гIарацин абуни шагьаралъул гIадамаз бецIулеб буго гьезие.\n1 февралалдайин абуни МахIачхъалаялда митингалде рахъун рукIана чамалиго моцIаз харжал щвечIел «ЭКО-М» компаниялъул лъухьарухъаби.\nЭР-ялъе гьез бицана жидее харжал кватIизарулел ругин компаниялъул нухмалъиялъ, хIалтIиги цIикIкIинабун бугин, тIадежоялъе хъачIаб бербалагьиги бугин гьезул рахъалдасан. Масала, митингалде рахъаразул цояй, ПатIимат МухIамадовалъ гьадинаб баян кьолеб буго.\nПатIимат МухIамадова: «Ниж гIарцуе гIоло ракIарун рукIана майданалде. Ниж гIад-хоч гьарулел руго, харжалги кьечIого. Гьединго гьел кватIизарурал гIечIого, бугебги тIаса къотIулеб буго харж. Масала, 8 азаргоялъул бакIалда 7 азарго кьолеб буго. Бербалагьиги буго нижедехун хъачIаб – цIакъ рокьукъго кIалъалел руго нижедехун компаниялъул нухмалъулел. Хасго гIолохъанал нухмалъулез буго тату хвезабун. Цо даргиялде цояс абураб жо рагIун, тIубан ракIбуссана дир гьеб контораялдаса. КIудиял чагIазда гъодин кIалъазе бегьуларо».\nЭР: «Щай гьезул ццим бахъун бугеб нужеда?»\nПатIимат МухIамадова: «Нижеда ццим бахъине жо гьечIо гьениб. Гъозие нижер гIарац «кваназе» къваригIун буго. Масала, нижеда абулеб буго радакье сагIат 3-4 –ялда рахъайин хIалтIизе. Гьеб мехалда нижее кьезе ккола къаси хIалтIулезе гIадал харжал. Дида лъала гьеб кинабго – сундухъ кигIан кьезе кколебали. Гьелъ дун рихунги йиго дозда. Гьелда тIадеги хIалтIул заралалъухъ кьезе бихьизабураб гIарацги букIуна нижее, амма гьеб бихьулароха нижеда. Я кьолел премиялги гуро нижее. Нижеца бацIцIад гьбаизе кколеб бакIги цIикIкIинабун буго – 3 азарго квадратияб метралдаса 4 азаргоялде щвезегIан. Гьединлъидал мекъаб гурони жо гьабулеб гьечIо».\nЭР-ялъ цIехана «ЭКО-М» компаниялъул пикру. Гьелъул нухмалъулев Расул ГIабдурахIмановас тIубан гьереси гьаруна митингачагIазул тIалабал. Масала, лъицаниги цIикIкIинабун гьечIила рищни бацIцIад гьабулезе бихьизабураб хIалтIул къадар. Шагьаралъулгун къотIи хъвараб контракталда бихьизабун бугила щивав хIалтIухъанас 3 азаргогун нусго квадратияб метра бацIцIад гьабизе кколилан. ГIицIго гьелъухъ кьолеб гIарац бугилаха цIакъго мукъсанаб жо. Гьедин бихьизабун бугила контракталда. Гьединго «ЭКО-Малъул» нухмалъиялъ 8 азаридаса 7 азариде щвезегIан харж тIаса къотIун бугин абиги кколила лахIчIегIераб гьереси. Щайин абуни унголъунги микьазарго щолила гьезие, амма харжидаса тIаса кколеб 13 проценталъул магъалоги малъун гьезухъе 7 азаралда хадуб щолила. Гьединлъидал гьебги жидер гIайиб гурила.\nЦебехун ЭР-ялъе ПатIимат абурай гIаданалъ бицун букIана радакье сагIат 3-4 –ялда рахъинарун хIалтIулин жал. Гьебги гьереси гьабулеб буго Расул ГIабдурахIмановас. Радал сагIат 6-ялда рахунила гьел.\nРасул ГIабдурахIманов: «Чан сагIаталъ гьел хIалтIуда рукIунелин щай гьикъулареб? Риидал рахъуна гьел радал щугоялда, амма анкьго тIубалалдехун гьел ралагьизе ккола кир ругелали. ТIагIун ратула. Нужее гIахьучIалги рицун, жидедаго ракI гурхIизабулеб буго гьез. Цинги нуж, журналистал, рукIуна гьез бицанщинал жалги хъван нижеде гIайибал гIунтIизарулел. Гьезие харжал кватIизарулел рукIиналъе нижги мукIурал руго. Жеги ноябрь-декабаралъулгицин кьун гьечIо гьел. Жакъа-метер гъулбас лъелин абулеб бугоха гьеб документалда. Гьединлъидал «ЭКО-Малъул» тIири гIайиб гьечIо гьеб бакIалда. Гьеб буго МахIачхъалаялъул администрациялъул гIайиб. Гьенисан кьурабго къоялъ нижецаги бикьила хIалтIухъабазе гьеб. Гурони дие гьезул магIаби къваригIун гьчеIо. Нужеца гъозда щай гьикъулареб хIалтIуда рукIиналъул хъвай-хъвагIай бугел документал, яги сакъатлъиялъул документал ругелищин гьезул. ТIокIалъ хIалтIуде восизе чи гьечIолъиялъ росизе кколел руго нижеца гьел. Гьеле гьелъул буго нижее бищунго бетIерунти. Гурони рагIи абуни, магIаби риччалел руччаби щал рукIунелали».\nПалхIасил, цебехун бицухъе, шагьаралъ ЭКО-Малде битIараб гIарац жеги щун батиларин банкалдасан квекIенал ккунилан абуна мэриялъул хIалтIухъабаз. Амма гьелдаго цадахъ гьел кIиязулго дагIба лъугIулеб гьечIо. Жидеца цIикIкIун хIалтIи гьабунилан, мэриялъ кьолеб гIарац дагьлъун бихьулеб буго рищнидул компаниялда. Гьеб мехалда мэриялъ гьелда ракIалде щвезабулеб буго цIияб соналъул къояз гьеб компаниялъ ракIаричIого тарал рощногохIал.\nЦо-цо баяназда рекъон, гIицIго гьеб компаниялъулгун гурони къотIи-къай гьабизе ихтияр кьолеб гьечIо МахIачхъалаялъул мэриялъе. Гьелъул бетIергьабазул цо-цоял Москваялда рагIула гIумру гьабун.\nТахшагьаралъе 158 сонги гIун гьечIо ришни-къулалъул проблемаялда нахъа танкI лъеялъе\n8 январь: тахшагьар рищни-къулалъул асирлъиялда хутIулеб буго\nВищун тарас гурони рищни-къул бакIариларо\nЦин разе тун, хадур - балансалде росичIого


ЦIодорлъи гьабиялъ цIунила нилъ - Статьи - Сетевой центр «Хебда-онлайн»\nЦIодорлъи гьабиялъ цIунила нилъ\n22.04.2020 21:32 Среда\nХIинкъараб мехалъ лъимаца эбелалъул квенчIелалда гьумер бахчулеб гIадин, магIарухъе гIедегIана гIемерисел нилъер ракьцоял. Эбел-инсулракIлъималазда, лъималазул ракI гьаваялда ян абухъего, шагьаразда эркенаб гIумруялда ругеб мехалъ гIемеразул «заманбукIунаро» росулъе щвезе. Рихьуларо гьезда гIурдаллъарал хурзал, рехунтарал ахал, чIороголъарал годекIаби. Коронавирус хIинкъи цIикIкIараб унти букIиналда божуларелгицин росулъе рачIун руго,рехун тун шагьаралда бугебщинабгун.\nКванил нигIматаз машинабазул багажникалги цIезарун, рещтIун руго гьел умумузул ракьалда. Гьанир нигIматал гIезарулеб къагIидаги гIемеразда кIочон буго. Росдал яшавалдаса рикIкIалъарал гьезул наслуги буго, магIарухъ заман кин чIвалебали лъаларого, росабазул къватIал мерхьунел, тIегьарал гъутIбузде, мажгитазул михIмаразде ишанги босун селфи гьабулел.\nИмангун гIакълу камилаз хъизанго къватIибе бахъун бахча-ахкъачIалеб буго, хурзал рекьулел руго. ГIисиназдагун чIахIиязда гьоркьоб бикьун буго хIалтIи. Ясли-ахазда жанир къан рукIарал гьитIичалгицин руго гъираялда чIахIиязе хIалае лъугьун.\nДунялго квегъараб вирусалъул хабаралъ гъугълъизабураб бетIер роцIиналъе гьелдаса кIудияб дару щибха букIинеб?\nНилъер районалъул нухмалъулелгун росабазул бегавулзаби кутакалда тIадчIун руго пандемиялъул заманалъул низам цIуниялда. Рукъулел, рикьулел руго маскаби, цIунулеб буго рацIцIалъи, «Инсан» фондалъгун цадахъ лъугьун цIехон тIатинарулел руго росабалъ ресукъал хъизанал, гьезухъе рокъо-рокъобе щвезарулел руго кванил нигIматал.\nХасаб комиссияги гIуцIун хал кколеб буго тукабазда багьаби цIикIкIинабулезда хадубги.ЦIуна-къай гьабеян гьоркьоса къотIичIеб хитIаб буго бакIалъулал нухмалъулезул, исламалъул церехъабазул.Гьеб гIадахъ босуларезда цIодорал чагIиянги кинха абилеб. Жидедего ва жалго сабаблъун цойгидазде захIмат бакIарулеб букIиналъул пикру гьабулеб гьечIо гьез.\nМадугьалзаби, гIагарлъи цоцахъе хьвадун тепси-сурпаялда нахъа гIодорчIейги гIемерго дагьлъунги буго, жеги кьваризабуни заралги букIинаро. Жиде-жидер рукъалъул магIишаталде машгъуллъун руго гIемерисел. МагIарухълъи бокьулев чиясе заман букIунарелъул хIалкъалеб, чIалгIунеб бугин зигардизе, хасго ихдалил заманаялъ. Нилъерго талихI буго тIабигIат бокьулеллъун, гьелъул берцинлъи бихьулеллъун ратиги.\nГьаб пандемиялъ чIезабураб низамалъул бакIлъи тIаса босулеб буго сверухъ цIилъулеб тIабигIаталъул берцинлъиялъ. Щукру буго БетIергьанасе гьаб баракатаб ракьалда рижун ратиялъухъ.\nЧIороголъулел росаби чIаголъиялъе сабаблъун кьураб батайги нилъее гьаб хIалбихьи.


ЧIахIияздеги бахуна месед\nЧара гьечIого гьаризе ккола прививкаби\nМесед ккола бахунеб вирусазулаб захIматаб унти. Лъималазул инфекциялъун рикIкIунеб букIаниги, гьеб бахуна месед унтуда данде иммунитет гьечIел бокьараб ригьалъул гIадамазде. Лъималазде дандеккун чIахIиязе гьеб унти цIакъ захIмалъула.\nМесед унти бугев чиясда аскIове прививка гьабичIев чи ккани, гьесдеги унти бахинчIого хутIуларо.\nЛъабго гIужалъул къагIида\nТIоцебесеб гIуж (катаральный) байбихьула хIалуцараб унтигун: бетIер унтула, квен рихуна, макьу хола, цIа-кан бахуна 39-40 градусалде, хIалцен ва мегIерччин щола. Гьелдаса хадуб чорхол хIал лъикIлъизе бегьула, амма цо къо гьоркьобги бахъун, цIидасан унтула, цIа-канги бахуна. Гьеб мехалда кIаркьабазда жанисеб рахъалда хъахIал тIанкIал лъугьуна.\nКIиабилеб ккола тIаде багIарлъи бахъунеб гIуж. Лъабго къоялъ дагь-дагьккун багIарал тIанкIал лъугьуна черхалда. ТIадерахъин бала цин гIундузде нахъе, хадуб тIолабго черхго цIола. Бохдузде багIарал тIанкIал ралеб мехалда мегIерччин, хIалцен ва магIу чвахи цIикIкIуна.\nГьелдаса лъабго-ункъо къо ун хадуб байбихьула лъабабилеб гIуж, гьеб заманалда жаниб цебеккун тIаде жо бан букIарал бакIал ракъвазе лъугьуна ва гьел рукIараб бакIалда сурукъал (пигментация) тIанкIал лъугьуна. Гьеб буго меседалъ унтарал сахлъулеб заман.\nМеседалдаса хадуб унтизе бегьула цогидал захIматал унтабазги. Масала, месед унтул энцефалит (гIадалнах гьорозабулеб); беццлъи; менингит, менингоэнцефалит ва полинефрит; ларингит ва ларинготрахеит (лъималазул хIухьел цIалел мащаби къварилъула ва хIухьел цIазе захIмалъиялъ гъанкъизецин рес буго); гьуърул гьорой; отит. Месед унтуца туберкулезги багъаризабизе бегьула. Лъимаде йигей чIужугIадан месед унтуца унтани, ургьиб бугеб лъимер хола.\nУнтудаса цIуниялъе сабаб\nМесед бахине рес буго гьелъул вирусалде данде прививка гьабичIел яги гIураб иммунитет гьечIел гIадамазде. Прививкаялъ месед унтудаса цIунула. Гьединлъидал прививкаби гьаризе ккола.\nПоликлиникабазда гьарула тIолгодунялалъул сахлъицIуниялъул гIуцIиялъул тIалабазда рекъон хIадур гьарурал вакцинаби. Вакцинабиги гьарула профилактикиял прививкабазул миллияб календаралда рекъон. Лъималазде месед унти бахинаредухъ прививка гьабула лъагIел ва анлъго сон базегIан. Вакцинация жиндир заманалда гьабун букIун батичIони, чIахIиязеги кIиго нухалда батIа-батIаго гьарула прививкаби, гьоркьоб лъабго моцIги биччан. ЦохIо нухалда гурони прививка гьабун букIинчIел чIахIиязеги чара гьечIого гьабизе ккола кIиабилебги прививка. КIиябго нухалда прививка гьабуразул месед унтуде данде 95 проценталъул иммунитет лъугьуна.\n«ЧIагояб» вакцина гьабизе бегьуларо лъимаде ругел руччабазе, иммунитет загIиплъарал гIадамазе, унтаби хIалуцараб мехалда, вакцинаялъулъ ругел жалазде данде аллергия бугони, цебехун гьабун букIараб вакцинаялдаса хадур захIматго унтун рукIун ратани.\nИнфекция баккараб бакIалда ругел киналго гIадамал медицинаялъул хIалтIухъабазул бербалагьиялда гъоркь рукIине ккола. Месед унтул вирусалде данде прививка яги гьеб цо нухалъ гурони гьабичIел, цереккун месед унтиги бахун букIинчIел гIадамал меседалъ унтаразде аскIоре ккани, тIоцебесеб 72 сагIаталда жаниб хехаб къагIидаялъ прививка гьабизе ккола гьезие. Месед унтуде данде прививка гьабичIел, жеги прививкаялъул заманги щвечIел лъималазе ва вакцинация гьабизе бегьуларезул чорхолъе инсанасул иммуноглобулин биччала. Гьебги унтарасда аскIор рукIаралдаса щуго къоялда жаниб гурони гьабуларо.\nЦо-цо мехалда, вакцина яги инсанасул иммуноглобулин гьабун хадубги баккизе бегьула загIипабго месед унти (митигированная корь). Гьеб унтиялъулги рукIуна меседилго гIадал цо-цо гIаламатал, амма гьеб бигьаго сахлъула.\nОРВИ яги бакьазул инфекциялъул бигьаяб формаялъ унтани, вакцинация гьабизе бегьула цIа-кан гIодобе ккарабго. Аллергиялъул унтаби ругезеги вакцинация гьабизе гьукъараб гьечIо. Аллергиялъул унтаби ругезе цогидазеялдаса захIмалъулелъул месед унти хIехьезе.\nМесед унтуде данде прививкаби гьаризе бегьула нужерго поликлиникаялда чIобого, участкаялъул тохтурасул бихьизабиялда рекъон.\nМахIачхъалаялъул №9 поликлиникаялъул участковияй терапевт\nПрочитано 353 раз\tПоследнее изменение Понедельник, 27 мая 2019 13:38\nДругие материалы в этой категории: « Халкъияб медицина\tУстарасда релълъараб букIуна хIалтIиги »


КIиго гIолохъанчи валагьулев вуго Дагъистаналда\nГьал къоязда Дагъистаналда вилун вуго лъабго гIолилав. ГIагарлъиялдаса чагIаз рикIкIунеб буго, низам цIунулез гьел рикъун ратизе бегьулин. Инсанасул ихтиярал цIунулел гIуцIиязда абулеб буго, ахираб заманалда къуваталъулаз гIадамал рикъиялъул хIужжаби дагьлъанин Дагъистаналда.\nЦоабилеб февралалда рилана МахIачхъалаялъул Шамхал росулъа Мурад Къурбановги Каспийскалдаса Шамил Расуловги. Риларазул гIагарлъиялъ гIарзаби хъвана республикаялъул инсанасул ихтиярал цIунулел гIуцIабазде.\nКъурбановасул вацгIал НурмухIамад ГIисаевасул рагIабазда рекъон, гьатIан къоялда радал Мурад жиндирго автомобилалда ун вуго МахIачхъалаялде. Шагьаралда телефонал къачIалеб гьитIинаб салон буго Къурбановасул ва гьеб салоналда гьевгун хIалтIулев вукIарас бицун буго Мурад хIалтIуде вачIинчIин. Къурбановасул чIужуялъул рагIабазда рекъон, сагIат ичIго тIубараб мехалда гьелъ росасухъе ахIун буго, амма телефон гьесул свинабун батун буго гьелъие. Цо-кIиго сагIат индал, гьелъ салоналде ахIун буго ва гьелда лъан буго рос хIалтIуде щвечIевлъи.\nГIагарлъиялдаса киналго чагIазухъе ахIун хадуб, Къурбанов цIехезе рортун руго гьесул вацал. ГIисаевасул рагIабазда рекъон, вацгIаласул автомобиль батана гьезда Шамхалалъул сверухълъиялда. Автомобилалъул нуцIби рахан рукIун гьечIо ва кIулалги салоналда жанир рукIун руго. МахIачхъалаялда ругел полициялъул бутIабазде ун руго гIагарлъиялдаса чагIи, амма гьениб гьезда абун буго, Къурбановасул хIакъалъулъ информация жидехъ гьечIилан.\nКаспийскалдаса Расуловасул яц Саидаца бицухъе, вац радал Избербашалде эбелалъухъеян ун вуго, амма эбелалъухъе гьев щун гьечIо. «Шамил сагIат микьго тIубараб мехалда вахъана къватIиве. МахIачхъалаялде ана гьев тIоцеве имгIаласухъа эбелалъе дараби росизе. ИмгIалас абуна дарабиги росун, сагIат ичIгоялда Шамил югалъулаб автостанциялде анилан», - ян бицана инсанасул ихтиярал цIунулеб «Дагъистаналъул улбул» абураб гIуцIиялъе Саида Расуловалъ. Вацасул телефон свинабун батун буго гьелда.\nКъадеялда нахъе Расуловасул гIагарлъиялдаса чагIи автостанциялде щун руго. Вацасул суратги бихьизабун, гIадамазда гьез гьикъулеб букIун буго вихьаравищали гьезда гьев, амма лъиданиги гьев лъан гьечIо. Гьел гьединго полициялъул бутIабаздеги щун руго, амма гьенивги гьезда виларав вац ватун гьечIо.\nРасуловасул ва Къурбановасул гIагарлъиялъул рагIабазда рекъон, гьел кIиялго салафияллъун рукIана. Цоцалгун гьезул лъай-хъвай букIинчIин абулеб буго гIагарлъиялдаса чагIаз. Гьединго гьез абуна, я Къурбановас, я Расуловас къануналда данде кколареб жо гьабун букIинчIин.\nГьал къоязда Дагъистанлада гьединго вилана Гъизилюрт мухъалъул Стальское росулъа МухIамад Давудовги. Гьесул гIагарлъиялъул рагIабазда рекъон, гьев викъун ватизе бегьула гьесул диниял бербалагьиял сабаблъун.\nДавудовасул вац ГIумарица бицухъе, 29-леб январалда МахIачхъалаялде жиндирго автомобилалда хIалтIуде ана МухIамад. Росуцоясул минаялда жаниб ремонталъул хIалтIаби гьарулел рукIун руго гьес. Амма хIалтIуде Давудов щун гьечIо ва гьесул телефонги свинабун батун буго. Къануналда данде кколареб иш киданиги гьабун букIинчIин Давудовасилан абулеб буго гьесул гIагарлъиялъ. Гьесул вацасул рагIабазда рекъон, Давудовасул халатаб мегеж букIана ва гьев салафиявлъун кколаан. Гьесул чIужу ва ясал хIижабалги ретIун хьвадулаан. Диниял бербалагьиял сабаблъун низам цIунулез гьев викъун ватизе бегьулин, абулеб буго Давудовасул вацас.\nДагъистаналъул жанисел ишазул министерлъиялда «Эркенлъиялъе» абуна, гIадамал рилиялъулъ низам цIунулезул лъалкI бугин аби мекъаб жо бугин, ва полициялъулаз щаклъи бугел гIадамал рагьунго кколин. Риларазул хIакъалъулъни министерлъиялда абуна, гьел цIехезе ругин, кIвараб жо гьабилин.\n«Дагъистаналъул улбул» гIуцIиялъул адвокат Елена Денискол рагIабазда рекъон, ахираб заманалда гIадамал рикъиялъул хIужжаби республикаялда дагьлъана.\nЕлена Денисенко: «Такъсир гьабиялъул ишал рагьи цIикIкIунел ругин абизе бегьула. Салафиял рикъиялъул хIужжаби дагьлъана. Низам цIунулез гьанже гьел кколел руго. Ккуразул рагIабазда рекъон абуни, низам цIунулез гьез гIумру гьабулел минабазда чIухь балеб буго ва гьениб гьезда батулеб буго ярагъ. Гьеб ярагъ жалго полициялъулаз рехараб бугин бицунаан ккураз. Амма рикъиялъул чанги хIужжабазул хIакъалъулъ лъалебги гьечIо ахIвал-хIалалда хадуб халкколезда. Цо-цо рикъаразул гIагарлъиялъ хIаракат бахъулеб буго жидерго каналаздаса риларал ралагьизе».\nАхиралда тIаде жубала, цодагьалъ цебе «Эркенлъиялъ» бицун букIана, жал полициялъ кколел ругин мугжул сабаблъунин гIарз гьабулеб бугин салафияллъун рикIкIунел бусурбабаз. Гьезул рагIабазда рекъон, полициялъул бутIаялдеги рачун гьезие суалал кьолел руго гIагарлъиялъул хIакъалъулъ, рохьилазулгун рукIине бегьулел бухьеназул хIакъалъулъ ва, суратал рахъун хадур, нахъе ричалел руго.\nЦIидаса кIиго гIолохъанчи валагьулев вуго гIагараз Дагъистаналда


Ц1адул балагьалдаса ц1унеги. - Мои статьи - Каталог статей - Авар мац1алъул ва адабияталъул муг1алимзабазул сайт\nЦ1адул балагьалдаса ц1унеги.\n26 апрелалда 2016 соналъ къаси саг1ат к1игоялда йорч1ана макьидаса Пат1имат Чупайлова, Агъада школалъул г1урус мац1алъул муг1алим. Йорч1ун т1окъо-къоноялде къват1ие яккидал гьелда бихьана г1емер рик1к1ад гьеч1ого ц1адул кунч1и. Цинги гьелъ бахъинабураб ах1и-х1ураялъ т1аде рахъарал г1адамал рак1арана ц1а ккараб бак1алде. Ц1а ккеялъул г1иллалъун тана къаси бук1араб гьороца Исрапи абулев чиясул бокьоре унел рук1арал токалъул кварал данд кьабг1изари. Гьелдасан рек1ана бокьалда ц1а. Г1адамал рак1арулелдего гьеб гьалаглъана ва аск1об бук1араб Исрапил басрияб минаялда хурхана. Талих1алъ жанив г1адан вук1инч1о, Гьел ц1ияб минаялъуре рахъун рук1ана. Бажарарас бажарараб гьабун ц1а свинабиялда т1ад х1алт1улеб Чоноб колол жамаг1ат бугебг1ан мехалъ т1аде щолел рук1ана цоги кулаздасаги чи. Ц1а свинабиялъул х1аракат г1адада кколеб бук1ана гьороца гьалаг гьабун гьеб. Исрапил минаялдасан гьеб хурхана Манижат абулей херай г1аданалъул минаялда. Чанадерица бокь даг1агьана, Жаниб бук1араб г1ака, к1к1уйца мехтун, къват1ибе бачинего бажарич1о, рагьдухъе щварабго г1одоб ккана ва хвана. Бече хвасар гьабизе к1вана, амма гьод ч1уч1х1ун бук1ана т1аде бокьалъул т1ох ч1унтун бач1ун.\nКиса-кирего дагь-дагьккун Агъадисезул жамаг1ат, хабар лъарав щивго гьоркьов теч1ого кумек гьабизеян рач1унел рук1ана.\nЧоноб къулг1але щвезе ц1а ккараб бак1алдаса буго нусго метра. Мадиро ч1ана лах1уцаги к1к1уйдуцаги гьурмал ч1ег1ерлъарал г1олохъабаз, Ва байбихьана лъадал ц1ун ведроялъ гьалагаб ц1адуле т1езе лъим нахъ г1унт1изабизе. Хут1арал бел- газагун ракь балел, хет1улел, к1варас квараб гьабулел рук1ана. Ц1а хурхараб рокъоса Манижат къват1ие ячана. Йиха-хочун гьелда кколеб-толеб жого бич1ч1улеб гьеч1оан.\nЦо заманалда рек1еде ятарай Манижатил "Вай дир г1арац!" абулеб ах1и бахъана.Кибалиго къвач1иниб бугин ах1улебги бугоан. Гьалагаб ц1а къват1ибе бурулеб гординисан жаниве к1анц1ун ана Ах1мадханов Гъазибег, 10 классалъул ц1алдохъан. Т1аде ч1унтулеб Т1охги, цадахъго г1адамаз т1олеб лъимги, х1ухьел ц1азе рес гьеч1еб к1к1уйги, гьев ч1аго къват1иве вач1иналда хьулцин бук1инч1о. Руччабаздаса рахъун к1азал гьурмада жемулел рук1ана г1олохъаби гьев къват1иве вахъизе инеян. Амма Гъазибег г1емер заман инелдего кодоб цо къвач1аги ккун добго ц1адул гордухъан къват1иве к1анц1ун вач1ана. Хадуб къвач1а Манижатихъе кьуна. Х1алаб жо гьеч1оан, дагьаб рас бугоан ч1урч1х1ун. Исрапил бащадаб гьумер бух1ун бук1ана, амма щибго унти лъалеб гьеч1ин абулеб бук1ана (болевой шок- мед.)\nКутакалда х1аракат бахъана г1олохъабаз. Кидаго щаклъи бук1инч1о х1ажат ккедал жамаг1ат цоцадае батиялда. Дие ц1акъ бокьула дирго жамаг1ат. Машааллагь!\nАмма цо-цо х1айванги кибго камуларо. Гьаб ах1и-х1уралда халкъ бук1аго, цо такъия лъуразул "диналъул вацазул", бичаяс биччани г1адамилан вижунги вугев цояв, вуго довелъги вилълъун какие чурулев. Рух1улел минаби руго, Цоги минабазделъ ц1а инаро х1инкъи буго, х1амул г1адин х1алт1улел васалгун ясал руго. Гьаб цо гьощмук1 какие чурулев вуго.\nКакги к1алги налъи буго, лъик1аб иш буго. Амма жужах1алъувдай ккелаан цин жамаг1аталъ гьабураб гьабун гьезда цадахъ ц1адулаб балагьалдаса кололъ ругел хут1арал минаби хъвасар гьариялда т1ад х1алт1ани? Гьел цоги г1олохъабазул цонигиясун как хвеч1о, ц1а свинабизе к1варабго чура-хулунги гьарун бана. Кисебдай къабуллъула? Къуръаналде балагьизе ккела гьениб щиб хъван бугищали.\nКъойида жаниб азарго нухъалъ абулаха, Аллагьас ц1унеги г1акълу гьеч1еб бак1алде г1елму щвезеян. Гьаб диналда жанир "показухъаби" лъиг1изе ккани, доб коммунистазул заманаялда г1адин гьукъизе ккола дин! Цинги гьеб унгоги иман бугес жиндиего гьабулеб бук1ина, доб мехалдаго г1адин. "Показушниказда" гьеб цинги хехго ч1алг1уна, ва гьез т1убанго рехун тола. Иман бугелги, бугелин х1алелги данде росун бусурбабиян абуни, бусурбабазул къадар дагьлъила цинги, гьеб гьукъидал, амма хут1арал г1адамазда бихьдае гурел, унгоги иман бук1иналъ дин гьабулел рук1ина.\nЦо х1айван сабаблъун, цогидазул бах1арчилъи бихьич1ого бегьиларо. Жидеца бахъараб х1аракаталъухъ ва гьабураб бажариялъухъ 13 соналъ дидаги цадахъ х1алт1арай г1урус мац1алъул муг1алим, жиндир эбел Зулх1ижат К1удиевнаялъ диеги дарсал кьурай, Пат1имат Чупайловалъе, цинги 10 классалъул ц1алдохъан, унго-унгояв маг1арулав Ах1мадханов Гъазибегие, киналго кумекалъу рач1аразе, хабар нахъа лъан хадуб рак1 гурх1аразеги к1удияб баркала кьолеб буго Манижатицаги, цадахъго дицаги(дун бат1ияб кололъа вук1аниги нилъерго жамаг1аталъул чи кколелъул, гьеб нилъер унти ккола).\nЦ1адул балагьаздаса ц1унеги Аллагьас, киг1ан мискинаб бук1аниги (Манижатил мискинабги бук1инч1о бат1аго), г1умруялъ данде гьабураб маг1ишат тушбанасулцин гьедин хвезе цо дагьабниги ях1ги иманги бугев чиясе бокьилищха.\nКакие чурулеб бук1аразул къокъялда дица метер абила.\nГьаниб Пат1иматилги Гъазибегилги суратги лъезе рекъараб бук1ун батила, суратал рахъиялде рег1арав чи вук1аравани))) Метер школалдаги рахъун лъела. Гьей Пат1иматил х1акъалъулъ меседил макъала хъвазецин лъик1аб бук1инаан, кутакалда йик1а-яхъине лъарай, гьобол хирияй, рак1 разияй г1адан йиго. Росу тирун ц1еханиги, квешни киб гурин, валиг1адай жо йигин гурого лъилниги бат1ияб пикру батиларо. Лъик1ав чиясул баракат камуларо, гьалда бихьун гуребани кьижарал чиги жаниргун чан минадай бух1илаан...\nГьаб дунялалда г1адан вук1уна к1иго бат1ияб тайпаялъул:\n1. Берцинго абун бич1ч1улевги,\n2. Гьурмалъ зарги кьабун абуни гурони бич1ч1уларевги.\nМанижатил г1агарлъи щвана шагьаралдаса гьей жидехъего ячинеян. Чанадерил бихьинал-ц1уял рищич1ого киналго цере эхетана, жидеца кьолила гьелъул жаваб, гьаний жидеда цее йик1ине ккелила гьейин. Гьебги кколаха жамаг1аталъул цолъи бихьизабулеб г1аламат. Гьеб хабаралда гьоркьосанги цо-цо "какие чурулелги" камич1о. Амма азарго лъик1асда гъорлъ к1игогун бащдав г1абдал вугин абун росу квешлъиларо. Гьел г1абдалзаби киналго росабалъ рук1уна. Гьел ц1ик1к1унгеги, цо-цо дирги дунг1адинасулги ццин бахъинабизе камизеги камугеги. Х1ут1араб жамаг1ат машааллагь.


ЗАМАНА - «Гьарил адамла чебла»\nОктябрьла 15-личиб бехIбихьибси лебил Россияла халкьла перепись ноябрьла 14-личи бикайчиси манзиллис бухъянбилтIуси саби. Хайдакьла районнира ил хIяракатлизир бутIакьяндеш дирули сари. Хайдакьланти хIисаблизи кайснила баркьудилизи ахъили саби 70-йчибра имцIали адам: 61 переписчик, 10 контролёр ва 1 инструктор.\nХалкь хIисаблизи кайснила тяхIяр-кьяйда ахтардидируси ГIяйшат ГIябдургIязизовани бурни хIясибли, ишдус кагъуртала мерличир электронные анкетаби дирцIахъути сари.\n«Нуша дакIайчи хIерликахIедиили, гьарилли переписьлизир бутIакьяндеш дарес вирар. Хъуливад дурахIевхъи, Госуслуги порталла личный кабинетлизибад вегIла у сияхIлизи каберхахъес вируси сай. Онлайн тяхIярли илгъуна баркьуди дураберкIес вирар ноябрьла 8-личи бикайчи», — багьахъур илини.\n«Лебил Россияла халкьла перепись РФ-ла мер-мусаличиб хIербирути адамти хIисаблизи кайснилизиб бекIлибиубсигъуна хьулчили бетарули саби. Илини халкь социальный бяхIчибизлизиб гьалабяхI башнила ва экономикала хасдешуни, россиялантала миллатунала ва мезанала цахIнабик, илдала багьудила даража чедиахъули сари. Улка гьалабяхI башнилизир, мурадуни сархнилизир илди баянти дебали мягIничертили детарули сари. Халкь хIисаблизи кайснила хIяракатлизир бутIакьяндеш дарни гьарил адамла чебла саби», — цIакьбарили буриб Хайдакьла районна бекI ГIялим Темирбулатовли.


РАК1АЛДЕЩВЕЙ.. КЪАНИКЬ РУКЪАНИГИ КЪАДРУ ХОЛАРО. - 28 Мая 2017 - Хунзахская Газета "Сельский труженик, Росдал захIматчи"\nПятница, 14.12.2018, 09:15 | RSS | Приветствую Вас Гость\nГлавная » 2017 » Май » 28 » РАК1АЛДЕЩВЕЙ.. КЪАНИКЬ РУКЪАНИГИ КЪАДРУ ХОЛАРО.\nРАК1АЛДЕЩВЕЙ.. КЪАНИКЬ РУКЪАНИГИ КЪАДРУ ХОЛАРО.\nГ1умруялъул берцинаб лъалк1ги нахъе тун 2016 соналъул 2 декабралъ нилъедаса ват1алъун абадияб рокъове ана Малламух1амадов Камил Х1ажиевич. Гьев вук1ана бажари бугев г1уц1арухъанги, махщел т1ок1ав педагогги, г1адамазда гьоркьоб къадру-къимат бугев, бег1ераб ва гъваридаб лъаялъул, унго-унголъунги лъик1ав инсан.\nК. Х1. Малламух1амадов гьавуна 1930 соналъул 27 июналъ. 1944 соналъ ц1алун лъуг1изабула Гьамущи 7 сонилаб школа ва гьебго соналъ х1алт1изе лъугьуна росулъ рагьараб изба-читальнялъул заведующийлъун. 1946-1948 соназ х1алт1ула байбихьул классазул учительлъун гьебго росулъ. 9-10 классазда ц1алана Болъихъ рагьараб гьоркьохъеб школалда. Гьениб школаги лъуг1ун 1953 соналъ Камил Х1ажиевич ц1ализе лъугьана Краснодар краялъул Ейск шагьаралда бугеб рагъулабгун авиациялъул училищалде. Цо лъаг1елалъ гьенив ц1алидал, гьев комиссовать гьавула чорхол сахлъиялда бан. Гьенисан т1ад вуссингун гьебго соналъ гьев ц1ализе лъугьуна Буйнакскиялъул аварпедучилищалде.\nЛъик1ал х1асилалгун гьебги лъуг1ун т1ад вуссарав Камил х1алт1изе т1амула Болъихъ районалъул Рик1к1вани росдал 7 сонилаб школалде директорлъун. Гьенив х1алт1улев заманалда Камил Х1ажиевич ах1ула Советияб Армиялда хъулухъ гьабизе. 3 сонги гьениб бан, Ват1аналда цебе т1адаб налъиги т1убан т1ад вуссарав гьев х1алт1изе лъугьуна добго Болъихъ районалъул Ансалт1а росулъ учительлъун. Гьенисаги гьев вачуна Кьохъ росдал микьго сонил школалде. Кьохъ школалда х1алт1улаго гьесул лъай-хъвай ккола жиндир йик1инесей г1умрудул гьудул, Москваялдаса Дагъистаналде х1алт1изе йит1ун яч1арай г1урус учительница Ермолаева Нина Георгиевналъулгун. Доб бук1ана улкаялдаго т1адег1анаб лъай бугел г1адамал къанаг1ат гурони гьеч1еб заман. Лъай гьеч1олъиялде данде къеркьолеб, ц1и-ц1иял мактабал рагьулеб гьенир х1алт1изе учительзаби х1ажатаб мех. Т1адег1анаб лъай бугел г1олилал СССРалъул бокьараб бак1алде рит1улел рук1уна х1алт1изе. Гьедин Дагъистаналде бит1араб цо къокъаялда гьоркьоса рикьулаго Кьохъ росулъе ккола Нина Георгиевнаги. Кьохъ г1уц1ула гьез ц1ияб, берцинаб хъизанги. Гьенивго х1алт1улаго заочно Камил Х1ажиевичас ц1алун лъуг1изабула Дагъистаналъул пачалихъияб университет. 1961 соналъ хъизангун цадахъ гьев вуссуна г1агараб Гьамущиб росулъе ва х1алт1изе байбихьула 8 сонил школалъул завучлъун. К1иго соналъ гьабула гьебго школалъе директорлъиги. 1964 соналъ гьев вищула «Баг1араб октябрь» колхозалъул председательлъун. Колхозалда х1алт1улеб заманалда г1адамазул рук1а-рахъин лъик1лъиялъе, росдае х1ажатал г1емерал лъик1ал х1алт1аби гьаруна Камил Х1ажиевичас. Доб заманалда жеги росулъе бук1инч1о шагьра нух Харахьиса Гьамущибе 5 км. манзилалда бахъана машинаби хьвадулеб нух. Росулъе Харахьиса бачана ток, бана пекарня. Гьедин колозалъул ишал т1уразарулев Камил вугеб заманалда бажарун ва г1уц1адго школалъе директорлъи гьабулеб бук1ана Нина Георгиевналъ.\n1966 соналъ колхозалъул х1алт1иги тун Камил т1ад вуссуна школалде г1уц1арухъанлъун. Т1уразарулаан жамг1иял х1алт1аби. Гьелдаса нахъе 1984 соналде щвезег1ан гьев х1алт1ана школалъул г1уц1арухъанлъун. Гьесул педагогикияб стаж бахуна 45 соналде. К1удияб бут1а лъуна Камил Х1ажиевичасги Нина Георгиевналъги г1ун бач1унеб г1ел лъайгин тарбия кьун куцаялъулъ цох1о нижер Гьамущи-Мущули гуребги, Рик1к1вани, Ансалт1а, Кьохъ росабалъги. Гьел росабазул г1адамаз гьезул ц1ар адаб-х1урматгун рехсола гьаб жакъаги.\nШколалъул х1алт1и таралдаса Камил Х1ажиевичас к1удияб бут1а лъуна росдал жамг1ияб г1умруялъулъги. Рак1 бац1адго т1уразарулаан т1адкъарал ишал, вук1ана Гьамущи колхозалъул ревизионнияб комиссиялъул председательлъунги. Камил Х1ажиевичасул жигаралда ва нухмалъиялда бараб буго жакъа нижер Ц1ияб Гьамущи бугеб мажгит ва аск1обго мадрасаги. Доб бук1инч1о гьаб жакъаг1адин ресалги ругеб садакъабиги г1емераб заман. Г1емераб г1акъуба бихьун жигар бахъана гьелъиеги гьес. Т1адег1анас азариде бахинабеги г1адамазе лъик1лъиялъе, г1аммал ишазе гьес бакъараб квер. Кинабго гьабунщинаб хъвазе х1ал к1веларо гьезул хъизамалъул х1акъалъулъ. Гьел рук1ана кинаб рахъалъ росаниги мисалияб хъизан. Т1олабго г1умру школалъе, г1ун бач1унеб г1ел бит1араб нухдаса шурич1ого церехун ине куцалаго анин абизе бегьула Нина Георгиевналъулги. Гьелъул г1акъиллъиялъулги г1ужилаб, х1акъаб каламалъулги бицен хут1ана росдаего. Бац1адго бицунаан маг1арул мац1, балаан как, ц1алана Къуръанги. Гьединай къадруяй, къо-ас ц1унарай Написатица босун бук1ана исламияб динги. Цадахъаб г1умруялъул 58 сонги бан, 2015 соналъул 17 ноябралъ къанщана берал гьей къанаг1атай т1абиг1ат-г1амалалъул г1адан Нина Георгиевналъ (Написат). Лъаг1ел гьоркьоб бахъун, 86 сонил г1умруялда ана Камил Х1ажиевичги абадияб рокъове.\nАлжан кьун роххун ратаги. Амин!\nПросмотров: 119 | Добавил: NiGMaT | Рейтинг: 0.0/0


Америкаялъ лъазаруна Тодашев чlваялъул мухlканлъаби\nАмерикаялъул Флорида штаталъул прокуратураялъ талат къоялда къватIире кьуна 27 сон барав чачанав Тодашев Ибрагьим хвеялъул мухIканлъаби. Гьев чIван вукIана ФБРалъул хIалтIухъанас сурав босулеб мехалда араб соналъул маялда.\nОрландо шагьаралда Тодашевасул рокъоб сурав босулеб мехалда ракIалдаго гьечIого гьев маххул тIилгун тIаделъун вуго ФБРалъул хIалтIухъанасде. Гьедин лъазабулеб буго гьеб ишалъул цIех-рех гьабулев вукIарав прокурорас. Живго цIунизелъун кьвагьизе ккун бугин гьесгийин абулеб буго прокурас.\nПаталогоанатомасул баяназда рекъон, Тодашевасе щун буго гуллил анкьго ругъун. ЦIех-рехчияс живго цIунизелъун гьесде кьвагьи битIараблъун лъазабун буго.\nТодашев вукIун вуго араб соналъул апрелалда Бостоналда марафоналъул заманалда кьвагьи гьабурал вацал Тамерлан ва Жовгьар Царнаевазул гьудуллъун. Гьесда гьединго гIунтIизабулеб букIун буго 2011 соналда Массачусетс штаталда лъабго чи чIваялъулъ гIахьаллъи букIиналъул гIайибги. Сурав босулеб мехалда гьев мукIурлъун вуго гьелъие ва байбихьун буго гIарза хъвазе, амма хадуб цинтIаго хъвалеб жоги чIезе тун гьев тIаделъун вуго ФБРалъул хIалтIухъанасде.